Berke Khan: Pejuang Islam Yang Menghalang Kemaraan Monggol

Siapa tahu, watak penting disebalik terhentinya kemaraan dan kegilaan bala Monggol ke atas wilayah tamadun Islam itu juga merupakan seorang berketurunan Monggol, anak kepada Jochi dan cucu kepada Genghis Khan. Jochi pula merupakan putera sulung Genghis Khan. Beliau ialah pemerintah kepada Empayar Horde Emas (Golden Horde), empayar pertama dalam kekuasaan Monggol yang menjadikan Islam sebagai agama rasmi empayarnya.

Berke memulakan kariernya dalam bidang perang dan politik apabila mengikuti abang-abang dan pakciknya menyertai beberapa buah pertempuran dan peperangan di bawah kempen penaklukan Monggol. Antaranya ialah menjadi sebahagian daripada 150, 000 ketumbukan tentera yang mara daripada Siberia menawan kerajaan Islam Volga Bulgaria dan juga menundukkan puak Turki Kipchak.

Berke kemudian menjadi watak penting dalam menundukkan sisa-sisa kekusaan puak Kipchak di utara Caucasus lalu mengalahkan keseluruhan puak Kipchak.

Kehebatan Berke Khan ketika zaman sebelum Islamnya adalah kesetiannya bersama Monggol dalam kempen penaklukan Eropah dan salah satu sumbangan terbesar Berke pastinya dalam Pertempuran Mohi di mana ketumbukan askar Hungary yang berjumlah 80 ribu dan dianggotai oleh unit berkuda ringan daripada Knight Templar berjaya dikalahkan begitu sahaja dengan pimpinan Batu Khan, iaitu abang kepada Berke Khan sendiri. Batu Khan merupakan pemerintah kepada Horde Emas yang terbentang luas di bahagian barat laut empayar Monggol.

Selepas kemangkatan Batu Khan, Mongke Khan yang merupakan Khan Agung Kedua Empayar Monggol selepas Genghis Khan telah menabalkan Sartaq yang merupakan anak Batu Khan untuk menjadi pemerintah Horde Emas. Namun, Sartaq dilaporkan meninggal dunia lalu digantikan pula oleh anak lelaki Sartaq yang bernama Ulaghchi. Namun sayangnya, Ulaghchi turut meninggal dunia selepas itu lalu kekuasaan di Horde Emas terus jatuh ke kekuasaan Berke.

Tertabalnya Berke menguasai Horde Emas Monggol sebenarnya merupakan sebuah helaian baru dalam sejarah Islam. Berke Khan kemudiannya memeluk Islam di tangan seorang ulama Sufi daripada wilayah Khawarizm yang bernama Syeikh Saifuddin. Sebaik sahaja pengislaman Berke, maka antara tindakan awal yang dilakukan oleh Berke dalam memperjuangkan agama barunya ialah menghukum komuniti Kristian di Samarkand yang telah memperlakukan komuniti Muslim di sana dengan tersangat teruk dan kejam.

Hikmah disebalik pengislaman Berke Khan ini akhirnya terserlah jua. Siapa tahu, selepas itu Hulagu Khan (sepupu kepada Berke Khan) membawa bala bencana yang tidak pernah terbayangkan dek akal kaum muslimin ketika itu. Bandaraya Baghdad habis dijarah sehingga ke titisan abu dan darah. Nyawa melayang seperti kertas yang dibakar. Apa yang berlaku pada Baghdad dan saudara-saudara seagamanya yang baru itu telah membuatkan Berke naik amuk dan marah dengan tindakan kejam Hulagu Khan dan tenteranya itu.

Sebelum itu, ketika kemangkatan Mongke Khan sebagai Khan Agung Kedua telah membuatkan Hulagu Khan yang sedang menumpukan bala askarnya ke arah wilayah-wilayah Islam di Afrika Utara dan sebahagian wilayah Islam yang bertahan selepas kejatuhan Baghdad terpaksa pulang untuk menghadiri upacara pengebumian Mongke di Mongolia, dan meninggalkan sisa baki kecil tenteranya di bawah kepercayaan jeneral perangnya yang bernama Kitbuga untuk membantai kekuasaan Mamluk yang masih bertahan di Mesir. Namun, ketika ketiadaan Hulagu inilah Pertempuran Ain Jalut yang terkenal itu berlaku pada 3 September 1260 Masihi dan kemenangan ulung dikecapi oleh tentera Islam yang diketuai oleh Saifuddin Qutuz ke atas bala Monggol. Kitbuga pula terbunuh dalam pertempuran itu.

Namun apa yang berlaku pada Pertempuran Ain Jalut hanyalah secebis daripada mimpi ngeri yang dibawa oleh Monggol. Hulagu Khan tidak berada bersama dengan bala dan ketumbukan utamanya untuk membedal wilayah-wilayah Islam di sekitar Afrika Utara ketika itu. Justeru, bagaimana nanti umat Islam mahu menghadapi Hulagu Khan nanti apabila dia pulang dari Mongolia dengan bala askarnya?

Maka ketika inilah betapa perancangan ALLAH itu sangat indah. Berke Khan, sepupu kepada Hulagu Khan sendiri mengambil tanggungjawab mempertahankan saudara seagamanya meskipun terpaksa melawan dan berdepan dengan sepupu dan sebahagian besar bangsanya sendiri. Khabar angin tentang apa yang berlaku pada Baghdad sampai juga pada telinga Berke Khan. Dicatatkan bahawa Berge Khan telah bersumpah dengan sepenuh jiwa raganya.

“Hulagu telah menjarah seluruh kota-kota umat Islam dan telah mendatangkan maut pada khalifah. Dengan bantuan daripada ALLAH, aku sendiri yang akan menebus setiap darah mereka yang tidak berdosa, yang telah ditumpahkan oleh Hulagu!”

Kedatangan Hulagu Khan semula ke Timur Tengah dan tekadnya untuk membalas dendam di atas kekalahan di Ain Jalut terbantut apabila mendapat tahu bahawa sepupunya Berke Khan telah menjalankan hubungan diplomatik dengan Kerajaan Mamluk di Mesir. Dalam masa yang sama pula, Berke Khan juga telah menyokong Ariq Boke, pesaing Kublai Khan yang merupakan Khan Agung Yang Ketiga dalam berusaha menidakkan pemilikan Kublai Khan ke atas takhta Khan Yang Agung selepas kematian Mongke Khan.

Terjadinya sebuah pertempuran di wilayah Causasus dan sekitar Sungai Terek (terletak di utara Caucasus, kini berada di bawah kekuasan Georgia) pada tahun 1262 antara Ilkhanate yang dipimpin oleh Hulagu Khan serta Horde Emas dibawah pimpinan Berke Khan. Hulagu dan ketumbukan tenteranya terus melancarkan serangan dan mengejar sehingga sampai ke Sungai Terek. Di Sungai Terek, Nogai Khan yang merupakan orang kanan Berke telah melakukan serangan mengejut ke atas bala ketumbukan tentera Hulagu Khan yang baru sahaja menyeberangi Sungai Terek. Serangan itu membuatkan mereka berundur dan terpaksa melintasi Sungai Terek untuk kali kedua. Lintasan kali kedua membuatkan air Sungai Terek yang sedang membeku itu retak lalu pecah dan menarik kebanyakan tentera-tentera berkuda Hulagu Khan tenggelam dalam air sungai yang sejuk membeku itu.

Meski selepas kematian kedua-dua Berke dan Hulagu (Berke meninggal dunia pada tahun 1266 di Azerbaijan), perseteruan antara Horde Emas dan Ilkhanate tidak pernah tamat begitu sahaja. Tetapi perang saudara antara Berke dan Hulagu Khan terus berlangsung sehingga sampai ke pewaris takhta mereka, berakhir dengan peleraian yang tidak dapat disimpulkan. Tetapi yang penting, ketika Berke mengisytiharkan Hulagu sebagai musuhnya, kita semua mengetahui bahawa wilayah-wilayah Islam terlindung daripada dilanggar oleh Hulagu laksana Baghdad. Bahkan ada sejarawan mengatakan kalau tidak kerana Berke, mungkin kota suci umat Islam seperti Baitulmaqdis, Makkah dan Madinah pastinya akan menjadi sasaran perlanggaran Monggol yang seterusnya!RUJUKAN: Johan Elverskog (2011). Buddhism and Islam on the Silk Road. University of Pennsylvania Press. Amitai-Preiss, Reuven. (1998). The Mamluk-Ilkhanid War. Hildinger, Erik. (1997). Warriors of the Steppe: A Military History of Central Asia, 500 B.C. to A.D. 1700


Turki: Bangsa Nomad Yang Menjadi Penguasa Empayar

Selama beribu-ribu tahun, gelombang bangsa nomad telah bergerak ke arah barat di sepanjang steppe Eurasia, dari sempadan China, merentasi Asia Tengah, dan migrasi ini terus berlanjutan.

Komuniti penternak pastoral ini bergerak dengan gerombolan mereka dalam kitaran bermusim antara padang rumput. Adakalanya mereka berhijrah lebih jauh untuk mencari padang rumput yang lebih hijau, atau melarikan diri daripada tekanan kuasa nomad lain.

Mereka sering berdagang dengan komuniti menetap yang bersempadan dengan wilayah steppe, mereka berdagang secara barter dengan bertukar-tukar antara produk haiwan dengan barangan pertanian dan perkilangan.

Kadang-kadang mereka menyerang, menjarah, dan merampas apa saja yang mereka boleh rampas, lalu berlari kembali ke padang rumput steppe sebelum musuh sempat mengejar mereka.

Salah satu kumpulan utama nomad steppe ialah orang Turki, suku-suku yang suka berperang ini dikenal pasti pada awal sejarah mereka sebagai orang Hun. Orang Turki tak ada banyak perbezaan dengan orang Mongol, bahkan Turki lebih tua berbanding Mongol, dan seperti Mongol, Turki juga ada empayar mereka sendiri.

Salah satu darinya ialah Empayar Kekhaganan Gokturk atau Kekhaganan Turkik pada abad ke-6 Masihi, yang terbentang dari China ke selatan Rusia. Pertelingkahan dalaman telah memecahkan dan meruntuhkan Gokturk dalam beberapa generasi.

Pada abad ke-6 Masihi, orang Turki menubuhkan Empayar Gokturk sebagai sebuah konfederasi steppe yang luas terbentang dari sempadan China ke Laut Kaspia. Ia merupakan empayar yang kekal sebagai bangsa nomad yang terbesar dalam sejarah. Penguasa baru steppe ini mahir dalam kerja besi, dan membangunkan skrip Runic.

Walau bagaimanapun, di sebalik semua perkembangan ini, konfederasi Turki ini kekal dengan budaya politik berpuak mengikut suku-suku, disusuli dengan semua keganasan dan kerapuhan yang muncul darinya.

Perebutan kuasa dan konflik dalaman antara suku-suku yang bersaing dan pihak yang menuntut hak memerintah telah memecahbelahkan Empayar Gokturk beberapa kali, ia menjadi dua pemerintahan iaitu Gokturk Timur dan Gokturk Barat, sebelum akhirnya runtuh untuk selamanya pada tahun 734.

Pada awal abad ke-8, dengan runtuhnya Empayar Gokturk, pecahan kaum Turki dari Gokturk barat yang dikenali sebagai konfederasi Oghuz, bangkit dengan semangat serigala kelabu yang legenda, menegakkan pemerintahan ke atas Asia Tengah barat.

Pada masa yang sama, kaum nomad yang lain, iaitu orang Arab dari Kekhalifahan Islam, menyapu ke timur dan utara dari semenanjunh Arab untuk menakluki Empayar Parsi. Apabila dua kuasa yang sedang bangkit itu bertembung, orang Turki tersepit dan hancur di tengah-tengahnya.

Walau bagaimanapun, hubungan perdagangan dan kebudayaan telah diwujudkan, dan sejak abad ke-9 dan seterusnya, orang Turki mula meninggalkan kepercayaan pagan dan memeluk Islam.

Walaupun orang Turki pada mulanya ditakluki dan tunduk kepada kuasa Arab, mereka tidak akan tunduk untuk jangka masa yang lama. Membuktikan pepatah “Muslim yang paling bertaqwa adalah Muslim mualaf,” di mana, orang Turki yang baru memeluk Islam akhirnya menjadi penyebar agama Islam.

Bangkit kembali daripada kekalahan dan penundukan mereka kepada orang Arab, orang Turki akhirnya akan mendapat kelebihan, dan muncul untuk menguasai dunia Arab dan Timur Tengah, serta keseluruhan dunia Islam.

Orang Arab terutamanya Dinasti Ayyubiyah mengagumi sifat mempertahankan diri orang Turki. Selain daripada pengalaman dibesarkan dalam suasana mencabar dan kehidupan yang sukar di steppe, kehidupan nomad telah memberikan orang Turki semangat juang, kemahiran berkuda, dan menjadi bangsa yang terhebat sebagai pemanah berkuda.

Maka tentera-tentera Khalifah Islam mula merekrut orang-orang Turki yang menjadi hamba untuk diserap dalam barisan tentera mereka sebagai tentera hamba atau “Mamluk”.

Sebenarnya agak jarang dalam sepanjang sejarah ketenteraan, di mana tentera Khalifah Islam menggunakan tentera hamba. Orang-orang Turki yang baru memeluk agama Islam diberi status sebagai hamba terunggul negara, dan diberi hak untuk meningkatkan status melalui kenaikan pangkat.

Menjelang akhir abad ke-9, kebanyakan kuasa tertinggi dan perintah ketenteraan dalam tentera Islam, serta banyak jawatan politik berpangkat tinggi, telah dipegang oleh orang Turki Muslim.

Orang Turki pertama kali muncul sebagai pemain kuasa di Timur Tengah semasa era Kekhalifahan Abbasiyah. Bani Abbasiyah adalah dinasti turun temurun kedua yang menuntut kekuasaan ke atas empayar Islam.

Pada kemuncak kuasa mereka, mereka memerintah sebuah alam yang terbentang dari sebahagian Lautan Atlantik hingga ke sempadan China, dan dari Asia Tengah hingga ke sempadan India. Tuah mereka hilang apabila khalifah yang kurang bijaksana telah merekrut tentera upahan Turki, namun gagal mengawal mereka.

Ketibaan orang Turki bermula pada abad ke-9, dengan bantjan al Mu’tasim, anak bongsu khalifah yang paling terkenal, Harun al Rashid – sezaman dengan Charlemagne dan watak yang diromantiskan dalam dongeng 1001 Malam.

Al Mu’tasim menubuhkan tentera upahan dan tentera hamba Turki peribadi, dan membentuk mereka menjadi Pengawal Mamluk yang membantunya mengamankan kekhalifahan pada tahun 833.

Melantik tentera Turki memang amat membantu al Mu’tasim untuk jangka masa yang pendek, tetapi akhirnya akan berubah menjadi masalah untuk jangka masa yang panjang bagi para penggantinya.

Tentera upahan Turki yang pertama kali diperkenalkan oleh al Mu’tasim ini banyak terlibat dalam penjarahan dan penculikan berleluasa yang menjadikan mereka sangat dibenci oleh penduduk awam.

Jadi, dalam usaha untuk mengurangkan pergeseran antara rakyat dan tenteranya, al Mu’tasim memindahkan ibu kotanya pada tahun 835 dari Baghdad ke kota yang baru di Samarra. Tindakan ini meredakan situasi untuk seketika, tetapi tidak menyelesaikan isu teras iaitu mengawal tentera Mamluk.

Isu-isu ini mencapai kemuncak pada tahun 861, dalam peristiwa yang kemudiannya dikenali sebagai “Anarki di Samarra”. Ia bermula apabila Pengawal Turki membunuh Khalifah al Mutawakkil, dan menggantikannya dengan adiknya, al Muntasir Billah.

Ia hanya permulaan tempoh huru-hara. Sebaik saja debu-debu anarki kian mendap, tentera upahan Turki telah melemahkan Khilafah Abbasiyah, dan memasuki jalan menuju kepupusan.

Membunuh Khalifah al Mutawakkil dan menggantikannya dengan adiknya hanyalah satu tindakan memanaskan badan tentera Mamluk. Khalifah al Muntasir Billah bertahan selama enam bulan, sebelum mangkat akibat penyakit misteri (dipercayai diracun).

Mereka kemudian mengadakan persidangan untuk melantik pengganti, al Musta’in. Namun al Musta’in melarikan diri pada tahun 865, tetapi tentera telah mengejar, menangkap, dan membunuhnya.

Mereka kemudiannya melantik khalifah lain, al Mu’tazz, tetapi apabila dia mula melawan, mereka menjatuhkan dan membunuhnya pada tahun 869, menggantikannya dengan boneka lain, al Muhtadi. Dia juga cuba untuk memutlakkan kuasanya, hanya untuk dibunuh oleh tentera upahan dan digantikan pada tahun 870.

Anarki ini akhirnya berakhir dengan perlantikan khalifah yang menerima peranannya sebagai boneka.

Kekhalifahan Abbasiyah tersadung selama empat abad lagi, meneruskan kelangsungan sebagai bayangan dengan khalifahnya menjadi alat mainan para bangsawan dan sultan-sultan Turki.

Penghinaan terhadap Abbasiyah ini ditamatkan pada tahun 1258, apabila kebangkitan Mongol telah memusnahkan Baghdad, dan menghukum mati Khalifah terakhir dengan menggulungnya di dalam permaidani dan menginjak-injaknya hingga mati di bawah telapak kaki kuda mereka.

Dengan kemerosotan Kekhalifahan Abbasiyah, orang Turki yang selama ini ditakluki orang Arab, mula mengambil alih dan mengisi kekosongan kuasa. Pada abad ke-11, suku Kinik, salah satu cabang yang muncul dari konfederasi Turki Oghuz telah menubuhkan Empayar Seljuk.

Semasa mereka menurunkan status Khalifah Abbasiyah di Baghdad kepada boneka, sultan-sultan Turki Seljuk selaku bangsa minoriti telah menjadi pememerintah sebuah negara Islam yang luas yang menyerap kerajaan Turki yang lain, dan menguasai jantung Muslim di Timur Tengah.

Dengan busur dan anak panah sebagai simbol kewibawaan mereka, kaum Seljuk meluaskan pemerintahan mereka ke Parsi, Mesopotamia, Syria, dan selepas menumpaskan Byzantine dalam Pertempuran Manzikert pada 1071, orang Turki kali pertama dalam sejarah telah menduduki sebahagian besar Anatolia.

Pada kemuncaknya yang tertinggi, kekuasaan Seljuk terbentang dari Anatolia barat dan Levant ke Hindu Kush di timur, dan dari Asia Tengah di utara ke Teluk Parsi di selatan. Oleh itu, kuasa Turki telah ditubuhkan di Timur Tengah, dan bermulalah transformasi mereka dari bangsa nomad menjadi bangsa yang menetap.

Orang Turki Seljuk berbeza daripada kebanyakan penakluk nomad sepanjang sejarah, seperti orang Hun, Avar, dan Mongol, yang pemerintahannya terbukti berusia pendek dan tidak kekal. Sebaliknya, orang Seljuk melakar sejarah yang jarang berlaku dalam budaya nomad iaitu mereka menguruskan peralihan yang berjaya daripada gaya hidup nomad kepada masyarakat tidak aktif.

Mereka berubah dari golongan penggembala dan pahlawan steppe kepada penduduk kota, melakukan pekerjaan baru seperti petani, pentadbir, pedagang, pengilang, dan tukang. Mereka membina jalan raya, masjid, sekolah, hospital, dan karavansarai.

Seljuk menyerap budaya orang Parsi dan Arab yang berkuasa sebelum mereka, orang Turki Seljuk mula menghargai dan menggalakkan ilmu pengetahuan, seperti kesusasteraan, seni, falsafah, dan sains.

Pada saat negara mereka merosot dan runtuh, Turki Seljuk telah menubuhkan asas kebudayaan dan identiti bangsa Turki, yang akan dibina dan diteruskan oleh orang Turki yang lain – terutamanya Turki Uthmaniyah – untuk mewujudkan negara yang lebih besar.

Walaupun orang Turki Seljuk mentadbir sebuah empayar yang menetap, orang Turki lain masih merdeka dan terus berkeliaran di steppe. Bersekutu dengan kaum nomad lain, sebahagian daripada mereka masih mengamalkan kepercayaan pagan Tengrisme.

Orang Turki yang masih berpindah-randah ini membentuk kumpulan pahlawan yang berterusan menceroboh wilayah-wilayah bangsa yang menetap. Mereka menjadi masalah yang berterusan bagi kaum Seljuk.

Golongan yang paling dominan di kalangan mereka adalah kumpulan-kumpulan yang kemudian akan dikenali sebagai “Ghazi” – sejenis gelaran untuk para pahlawan Islam terutamanya dari bangsa Turki.

Kebanyakan Ghazi adalah sukarelawan, ramai daripada mereka adalah gelandangan, tidak bertuan, pelarian, dan penganggur yang mencari kehidupan. Mereka mengabdikan kehidupan untuk memerangi musuh-musuh Islam dan meraih banyak harta rampasan semasa melakukannya.

Sasaran utama mereka ialah Empayar Byzantine dan negara-negara Kristian di Kaukasus. Menjelang akhir abad ke-13, seorang ketua Ghazi dari suku Kayi, yang juga berasal dari cabang konfederasi Turki Oghuz, iaitu Osman Ghazi, muncul untuk memerintah sebuah wilayah yang bersempadan secara langsung dengan Empayar Byzantine di Anatolia.

Beylik (negeri) Osman yang masih muda mengalami pertumbuhan yang mendadak pada abad ke-14. Anak lelaki Osman, Orhan Ghazi, menawan kota Bursa di barat laut Anatolia pada tahun 1326, dan menjadikannya ibu kota negara Uthmaniyah.

Pada tahun 1354, gempa bumi memusnahkan Semenanjung Gallipoli merentasi Selat Dardanelles dari Anatolia, dan memusnahkan kubu Byzantine. Uthmaniyah dengan segera merampas dan menduduki semenanjung itu, lalu bermulalah sejarah mereka di Eropah.

Pada tahun 1387, tentera Uthmaniyah merampas kota Thessaloniki di Yunani. Pada tahun 1389, tentera Uthmaniyah menumpaskan Serb dalam Pertempuran Kosovo, dan menjadikan Empayar Uthmaniyah sebagai kuasa dominan di Balkan.

Pada tahun 1396, pada Pertempuran Nicopolis, Sultan Bayezid I menundukkan Perang Salib berskala besar yang yerakhir pada Zaman Pertengahan, yang dilancarkan untuk menghentikan pengembangan Uthmaniyah.

Negara Uthmaniyah mengalami kemunduran yang memalukan tetapi tidak lama pada awal abad ke-15 apabila dikalahkan oleh Amir Timur. Setelah sedekad tanpa pemerintah yang sah, dinasti ini bangkit semula dengan cepat.

Pada tahun 1453 melalui Sultan Mehmed II al Fatih, Uthmaniyah secara rasminya meningkatkan statusnya sebagai sebuah empayar dan kuasa besar dunia setelah melakukan penaklukan terbesarnya iaitu Penaklukan Konstantinopel, dan mengubahnya menjadi ibu kota baharu Empayar Uthmaniyah.

Empayar Uthmaniyah diasaskan sebagai salah satu empayar yang paling lama bertahan dalam sejarah, ia berdiri selama lebih dari 600 tahun. Pada zaman kegemilangannya, Uthmaniyah adalah salah satu kuasa besar yang paling kuat di dunia.

Tidak seperti Gokturk atau Mongol yang terdahulu, yang empayarnya runtuh dalam masa lebih kurang satu hingga dua abad sejak penubuhannya, Empayar Uthmaniyah berjaya bertahan selama enam abad.

Pada kemuncak kekuasaannya, wilayah kedaulatan Uthmaniyah terbentang dari Algeria moden di barat ke Laut Kaspia di timur, dan dari Hungary di utara ke Yaman di selatan.

Empayar Uthmaniyah kekal berkuasa sehingga kejatuhannya pada tahun 1922, lalu digantikan dengan Republik Turki sehingga ke hari ini. Seiring peredaran zaman merentasi era kemodenan, definisi bangsa Turki semakin berubah dari masa ke semasa.


Siri Perang Salib Dalam Sejarah

1) Perang Salib Pertama (1091M-1099M).

• Maharaja Alexius I, memohon bantuan ketenteraan Barat demi mempertahankan Empayar Byzantine.

• Para penziarah Kristian dilarang berziarah ke Baitulmaqdis & mereka dilayan buruk oleh kerajaan Islam Dinasti Turki Seljuk.

• Paus Urbanus II menyeru Perang Salib Pertama untuk membantu Empayar Byzantine & menakluk kembali Baitulmaqdis daripada Dinasti Seljuk.

• Angkatan tentera salib pertama diketuai oleh Reymond, Bohemond & Godfrey yang memimpin seramai 150.000 tentera gabungan sebahagian rakyat Eropah, tentera Perancis & tentera Norman.

• 15/07/1099M, Baitulmaqdis ( al-Quds ) ditawan oleh tentera Salib ( umat Kristian, Yahudi & Islam dibunuh dengan kejam sewaktu penaklukan ini ) & didirikan kerajaan Salib Jerusalem dipimpin oleh Raja Godfrey, kerajaan County Edessa pimpinan Raja Baldwin, kerajaan Anthiokia pimpinan Raja Bohemond & County Tripoli pimpinan Raja Reymond.

• Umat Islam kalah pada waktu ini kerana Dinasti Fatimiyyah di Mesir, Dinasti Abbasiyah di Baghdad & Dinasti Turki Seljuk sibuk berperang sesama sendiri melawan musuh-musuh politik mereka.

• Setengah abad kemudian, pemimpin Syria Utara, Imaduddin Zanki menyatukan wilayah-wilayah Islam di Syria & berperang melawan tentera Salib.

• Pada tahun 1144M, Imaduddin Zanki berjaya merebut Kota Edessa daripada kekuasaan kerajaan Salib melalui kempen jihadnya melawan tentera Salib.

2) Perang Salib Kedua (1147M-1148M)

• Setelah jatuhnya kota Edessa, maka Perang Salib Kedua bermula & pada fasa ini Imaduddin Zanki terbunuh syahid dalam satu peperangan dengan pasukan Salib.

• Anaknya, Nuruddin Zanki meneruskan kempen ini berperang melawan pasukan Salib & dibantu oleh seorang tokoh terkenal, Salahuddin al-Ayubbi (Saladin).

• Saladin menaiki takhta sebagai Sultan Pertama Dinasti Ayyubiyah yang menguasai Mesir setelah menjatuhkan kekuasaan Dinasti Fatimiyyah & menguasai kawasan mulai dari wilayah Mesopotamia sehingga ke Mesir.

• Pengaruh kekuasaan keluarga Zanki mulai berpindah ke keluarga Ayyub setelah kewafatan Nuruddin Zanki.

• Ketika ini pasukan/kerajaan Salib di Timur Tengah mulai berpecah belah & mengalami kekalahan yang berpanjangan terhadap pasukan Saladin.

• Perang Hattin, adalah perang besar di antara pasukan gabungan kerajaan Salib melawan pasukan Saladin & menyebabkan ramai pahlawan Salib terkorban & ditawan dalam peperangan ini.

• penaklukan kota Baitulmaqdis oleh Saladin ( ketika ini hanya saki-baki tentera kerajaan Salib yang mempertahankan kota ini ) & mengembalikan semula al-Quds di bawah pemerintahan kerajaan Islam.

3) Perang Salib Ketiga (1189M-1192M)

• Kejatuhan al-Quds ke tangan kuasa Islam menyebabkan Paus Urbanus III menyeru Perang Salib Ketiga.

• pasukan Salib fasa ini disertai oleh 3 orang raja terpenting Eropah iaitu:

1 – Raja Inggeris, Richard The Lionheart yang memimpin pasukan Salib Inggeris.

2 – Raja Perancis, Philip Augustus yang memimpin pasukan Salib Perancis.

3 – Raja Jerman, Frederick Barbarossa yang memimpin pasukan Salib Jerman ( meninggal dunia ketika dalam ekspedisi ke Baitulmaqdis ).

• Terjadi beberapa kali pertempuran antara pasukan Salib pimpinan Richard & Saladin sehingga berakhir dengan perjanjian damai.

• Berakhirnya Perang Salib Ketiga apabila pasukan Salib berundur dari Baitulmaqdis & pulang semula ke Eropah

4) Perang Salib Keempat (1195M-1198M)

• Dikenali juga sebagai Perang Salib Jerman (pasca Perang Salib Ketiga) kerana pada fasa ini, Kaisar Henry VI menghantar pasukan salib Jerman untuk menakluk Syria.

• September 1197M, tentera Salib Jerman menguasai Beirut & Sidon.

• Perang ini berakhir apabila Kaisar Henry meninggal dunia pada pertengahan tahun berikutnya.

• Pada 1200M, Paus menyeru Perang Salib Keempat tetapi perang kali ini untuk menyerang wilayah Byzantium kerana perselisihan mazhab di antara mereka.

• Pasukan Salib berjaya merebut kota Konstantinopel daripada kerajaan Ortodoks & mendirikan kerajaan Latin (1204M-1261M).

5) Perang Salib Kelima.

• Pasukan Salib berjaya menguasai Damietta, Mesir (1218M-1219M).

• Pada tahun 1221M, pasukan Salib dihalau keluar dari Damietta & pulang ke Eropah setelah menandatangani perjanjian damai

6) Perang Salib Keenam.

• Raja Frederick dari Sisilia menguasai kembali Baitulmaqdis melalui jalan diplomatik bukan melalui jalan ketenteraan.

• Peperangan ini berlangsung singkat & diakhiri dengan perjanjian damai.

7) Perang Salib Ketujuh.
8) Perang Salib Kelapan.
9) Perang Salib Kesembilan.

( ketiga peperangan fasa terakhir ini berlangsung dalam waktu yang singkat & diakhiri dengan perjanjian damai ).


Sultan Iskandar Muda: Penakluk Alam Melayu Dari Acheh

Acheh boleh dikatakan merupakan warisan kepada Kerajaan Pasai yang bermukim di utara Pulau Sumatera. Ketika Kesultanan Melayu Melaka tumbang dan juga Pasai dilanggar oleh Portugis, kerajaan yang menghalang kemaraan Portugis di utara Sumatera ketika itu ialah Kesultanan Acheh dibawah pemerintahan Sultan Ali Mughayat Shah yang berjaya mengalahkan Portugis dalam medan perang pada tahun 1521 Masihi sebelum meluaskan kekuasaan Acheh ke atas beberapa wilayah Sumatera utara seperti Pasai, Pedir, Daya dan Deli. Tidak cukup dengan itu, Acheh dibawah pemerintahan baginda turut menyerang Potugis beberapa kali dan hampir sahaja menakluk kota A’Famosa pada tahun 1574 Masihi.

Namun, selepas pemerintahan baginda, kekuasaan Acheh kembali malap dengan huru-hara yang berlaku dalam negeri dan konflik perebutan takhta sehinggalah lahir seorang penakluk hebat alam Melayu yang dikenali sebagai Sultan Iskandar Muda Mahkota Alam yang memerintah Acheh daripada 1607 Masihi sehinggalah 1636 Masihi. Seperti mana-mana kisah penakluk lain dalam dunia, mereka tidak akan mampu untuk menakluk kerajaan lain disekitar kerajaan mereka tanpa menyatukan dahulu rakyat dan pembesar dalam kerajaannya tersendiri.

Sebagai contoh, Genghis Khan dari Monggol tidak akan mampu membina empayar agung daratan terbesar dalam sejarah kalau tidak menyatukan puak-puak Monggol yang sering kali bertelagah itu. Begitu juga dengan Sultan Iskandar Muda ini, apabila telah berjaya menyatukan sekurang-kurangnya 73 orang hulubalang (uleebalang) yang seringkali bertelagah dan beperang antara satu sama lain merebutkan kawasan pemakanan dan pemukiman antara satu sama lain.

Faktor penaklukan baginda dapat dilihat atas beberapa faktor, dan antaranya ialah penguasaan ekonomi ke atas Alam Melayu. Sebagai contoh, perdagangan lada hitam merupakan antara sumber utama kekayaan ekonomi Kesultanan Acheh. Justeru, baginda telah menyerang beberapa buah negeri Melayu seperti Kedah dan menakluknya pada 1619 Masihi. Antara negeri awal lain yang ditakluk oleh baginda ialah Johor pada tahun 1613 Masihi dan 1615 Masihi, serta tidak ketinggalan Pahang pada tahun 1618 Masihi dan membawa pemerintahnya yang bernama Sultan Ahmad Syah ke Acheh. Bahkan lebih awal, negeri-negeri Melayu di Sumatera seperti Aru dan Deli turut ditakluk oleh baginda. Baginda juga telah menakluk Perak pada tahun 1620 Masihi demi menguasai perniagaan bijih timahnya.

Kekuatan ketenteraan yang dimiliki oleh baginda dipercayai kerana kekuatan angkatan lautnya. Dikatakan setiap kapal Acheh dikendalikan oleh lebih kurang 600-800 orang, tentera berkuda Acheh (cavalry) ketika itu menggunakan baka kuda Parsi, mempunyai tentera bergajah serta menjalankan kerahan tentera kepada setiap rakyatnya. Mungkin sebab ini jugalah di mana kita perlu menyaksikan bagaimana untuk mengalahkan Acheh dibawah pemerintahan baginda sahaja, Johor sebagai musuh ketatnya terpaksa menjalinkan kerjasama dengan Pahang, Palembang, Jambi, Inderagiri, Kampar dan Siak.

Seperti mana raja-raja Acheh yang sebelum ini, Sultan Iskandar Muda tetap meneruskan legasi menyerang Portugis dan cuba menakluk Melaka dari kekuasaan penjajah tersebut. Sebagai contoh, pada tahun 1629 Masihi, dicatatkan bahawa Sultan Iskandar telah memimpin 236 buah kapal bersama dengan 20, 000 orang tentera namun serangan baginda berhasil dengan kegagalan. Namun, kita tidak boleh menafikan keluasan empayar baginda sehinggakan dalam surat baginda yang dikirimkan kepada Ratu Elizabeth dari England berbunyi seperti berikut:

“Hambalah sang penguasa perkasa Negeri-negeri di bawah angin, yang terhimpun di atas tanah Aceh dan atas tanah Sumatra dan atas seluruh wilayah wilayah yang tunduk kepada Aceh, yang terbentang dari ufuk matahari terbit hingga matahari terbenam.”

Namun pastinya yang paling diingati tentang baginda ialah kisah cinta baginda dengan seorang puteri Pahang, yang kisahnya persis seperti puteri Amythis dan raja Babylon bernama Nebuchadnezzar II yang menciptakan sebuah taman tergantung untuk Amythis hanya kerana wanita itu merindukan tanah airnya yang subur berbeza geografi dengan pasang pasir Mesopotamia.

Kisahnya, ketika Puteri Pahang yang merupakan isteri baginda yang digambarkan kecantikannya tidak berbelah bagi ketika zaman tersebut merindukan bentuk muka bumi kerajaan Pahang yang berlatarbelakangkan banjaran Titiwangsa yang bergunung-ganang berbanding Acheh itu, maka Sultan Iskandar Muda dengan rela hati membina sebuah sebuah gunung kecil (Gunongan) sebagai miniatur perbukitan yang mengelilingi istana Puteri Pahang di Pahang dahulu.

Betapa bahagianya si isteri selepas menerima persembahan cinta daripada Sultan Iskandar Muda. Bangunan ini berbentuk enam segi, menyerupai bunga dan bertingkat tiga dengan tingkat utama berbentuk mahkota . Pada dindingnya ada sebuah pintu masuk berukuran rendah yang selalu dalam keadaan terkunci. Dari lorong pintu itu ada sebuah tangga menuju ke tingkat tiga Gunongan.

Baginda bukan sahaja penakluk hebat alam Melayu dan suami yang romantis, malah merupakan pemerintah yang sangat disegani dan dikagumi. Baginda juga seorang pemerintah yang sangat mengangkat nilai islamik dalam pemerintahan. Antara langkah mengangkat agama Islam yang diterapkan baginda di dalam Kesultanan Acheh ialah memastikan bahawa setiap kampong di dalam Empayar Acheh mempunyai sebuah masjid dan surau yang mempunyai madrasah. Guru-guru agama yang berwibawa akan dihantarkan di setiap madrasah. Beberapa buah kampong akan dikenali sebagai mukim yang akan diketuai oleh hulubalang kecil. Gabungan beberapa buah mukim akan dikenali sebagai Sagi dan diketuai oleh Hulubalang Besar

Baginda juga dibantu oleh Wazir Sultan, Perdana Menteri, Kadi Malikul Adil bersama dengan empat orang mufti dalam pentadbirannya. Antara ulama hebat yang diambil oleh baginda sebagai penasihatnya ialah Shamsudin As-Samatrani, Hamzah Fansuri, Syeikh Nuruddin Ar-Raniri dan Abdul Rauf Sinkel. Kitab-kitab agama Islam ketika itu dikarang oleh ulamak-ulamak hebat ini dalam bahasa Melayu dan banyak mempengaruhi perkembangan agama Islam dalam Tamadun Melayu. Balai Laksamana pula akan mengetuai tentera laut dan tentera darat manakala Menteri Dirham yang peranannya pada hari seperti Menteri Kewangan akan mengendalikan Baitulmal dan hal ehwal kewangan Empayar Acheh.

Ketika era pemerintahan baginda, terdapat tiga buah badan yang diamanahkan untuk menjalankan dasar-dasar pentadbiran negara seperti Balairung yang terdiri daripada empat hulubalang terbesar Acheh yang akan mengendalikan isu pertahanan Acheh, Balai Gading yang terdiri daripada dua orang ulamak besar untuk mengendalikan isu agama dan Balai Majlis Mahkamah Rakyat yang terdiri daripada wakil-wakil mukim di seluruh wilayah Acheh. Balai Majlis Mahkamah Rakyat fungsi utamanya ialah mengurus masalah dan urusan rakyat di setiap kerajaan Acheh itu sendiri.

Baginda juga dilihat menghapuskan adat-adat zalim yang diwarisi sejak dari zaman Hindu-Buddha yang pernah mewarnai tamadun Melayu yang bertentangan dengan syariah agama Islam itu sendiri dalam pentadbiran Acheh. Misalnya, sebelum itu dikatakan bahawa setiap saksi dalam sebuah pengadilan diminta untuk mencelupkan tangan ke dalam minyak panas dan menjilat besi panas demi menguji kebenaran kenyataan para saksi ini.

Bahkan, ketegasan dan teguhnya Sultan Iskandar Muda pada agama Islam sangat disanjung terutama ketika dalam isu baginda menghukum mati anak sulung kerana telah berzina dengan seorang wanita yang merupakan isteri orang. Sebab itu pewaris takhta baginda ialah anak angkat baginda yang merupakan anakanda kepada Sultan Ahmad Syah. Biar mati anak, jangan mati adat. Mungkin ungkapan itu boleh disematkan pada situasi Sultan Iskandar Muda. Adat ketika, itu juga bermaksud undang-undang maka apabila tindakan anakandanya melanggar undang-undang, hukuman tetap harus dijalankan meskipun statusnya sebagai putera raja. Bezanya, lafaz keramat yang terluah dari mulut baginda ialah, “mati anak jelas kuburannya, hilang adat ke mana hendak dicari.”

Sultan Iskandar Muda Mahkota Alam Johan Berdaulat akhirnya mangkat pada tahun 1636 Masihi dan menurut Bustanus Salatin yang dikarang oleh Syeikh Nuruddin ar Raniri, pada hari Sabtu waktu zuhur pada Hijrat seribu empat puluh enam tahun (1046 H). Sebelum mangkat, baginda sempat menamakan menantu baginda yang bernama Raja Mughal sebagai pengganti baginda di atas takhta kerajaan. Raja Mughal yang berasal dari Pahang ini kemudiannya memakai gelaran Sultan Iskandar Thani Alauddin Mughayat Shah Johan Berdaulat.

Rujukan:

1. Raja Mohd Afandi (1974). Tokoh-Tokoh Melayu Yang Agung Dalam Sejarah. Dewan Bahasa Dan Pustaka hlmn 80-84

2. M.C. Ricklefs. (1994) A History of Modern Indonesia Since c. 1300, 2nd ed. Stanford: Stanford University Press.

3. J.M. Barwise and N.J. White. (2002) A Traveller’s History of Southeast Asia. New York: Interlink Books.

4. Rusdi Sufi (1995). Pahlawan Nasional: Sultan Iskandar Muda. Proyek Inventarisasi dan Dokumentasi Sejarah Nasional Jakarta

5. http://melayuonline.com/ind/history/dig/337/kesultanan-aceh-darussalam

6. http://aceh.tribunnews.com/2015/07/05/gunongan-persembahan-cinta-sultan-iskandar-muda-kepada-sang-putri-pahang

7. http://www.mimbar-rakyat.com/detail/tragedi-meurah-pupok-kisah-sultan-iskandar-meng-eksekusi-calon-kapolri-nya-sendiri/

-HE-


Gerhana Bulan Penuh Terlama Abad Ini Serta Marikh Berada Paling Hampir Dengan Bumi Sejak Tahun 2003

Setelah beberapa bulan selepas gerhana bulan penuh berlaku pada 31 Januari 2018 yang lalu , awal pagi 28 Julai 2018 semalam, kita di Malaysia sekali lagi berpeluang menyaksikan fenomena gerhana bulan penuh .

Apa yang menarik untuk fenomena gerhana kali ini adalah , ketika bulan berada dalam fasa gerhana penuh , ia mengambil masa sekitar

1 jam 42 minit dan 57 saat . Manakala , keseluruhan tempoh masa yang diambil jasad bulan untuk melintasi bayangan umbra bumi adalah sekitar 3 jam 54 minit dan 32 saat !

Ini bermakna , fenomena gerhana bulan penuh yang berlaku pada 28 Julai ini merupakan gerhana bulan penuh yang terlama untuk abad ke 21 ( tahun 2001 sehingga 2100 ) .

Waktu bilakah gerhana bulan penuh akan bermula ?

Fasa – Fasa gerhana serta waktu ia

bermula mengikut waktu Malaysia

( GMT +8 ) :-

Permulaan Fasa Gerhana Penumbra :

– Jasad bulan mula memasuki bayangan penumbra bumi .

* 01:14 AM ( 28 Julai 2018 )

Permulaan Fasa Gerhana Separa :

– Jasad bulan mula memasuki bayangan umbra bumi .

* 02:24 AM ( 28 Julai 2018 )

Permulaan Fasa Gerhana Penuh :

–  Jasad bulan sepenuhnya memasuki bayangan umbra bumi .

* 03:30 AM ( 28 Julai 2018 )

Kemuncak Gerhana Bulan Penuh :

– Jasad bulan berada pada kedudukan paling dalam di dalam kawasan bayangan umbra bumi .

* 04:21 AM ( 28 Julai 2018 )

Fasa Gerhana Penuh Berakhir :

– Jasad bulan mula keluar daripada bayangan umbra bumi .

* jasad bulan kembali memasuki bayangan penumbra .

* 05:13 AM ( 28 Julai 2018 )

Fasa Gerhana Separa Berakhir :

– Jasad bulan sepenuhnya memasuki bayangan penumbra semula .

* 06:19 AM ( 28 Julai 2018 )

Fasa Gerhana Penumbra Berakhir :

– Jasad bulan sepenuhnya keluar daripada bayangan penumbra bumi .

* gerhana berakhir

* 07:28 AM ( 28 Julai 2018 )

Apakah faktor gerhana bulan penuh kali ini menjadi gerhana yang terlama abad ini ?

1) Jasad bulan memasuki titik paling tengah bayangan umbra bumi .

2) bulan berada pada kedudukan apogee .

Jika fenomena gerhana bulan penuh pada akhir Januari yang lalu berlaku ketika bulan berada pada kedudukan perigee iaitu kedudukan bulan berada pada kedudukan paling hampir dengan bumi , gerhana kali ini pula berlaku ketika bulan berada paling jauh dari bumi atau dikenali sebagai kedudukan apogee .

Bulan akan berada pada titik apogee beberapa jam sebelum gerhana bermula iaitu pada jam 01:44 PM ( 27 Julai 2018 ) dengan jarak sekitar 406223 km .

Keadaan bulan yang lebih jauh menyebabkan jasad bulan perlu mengambil masa yang lebih lama untuk melintasi bayangan umbra bumi .

Jasad bulan memasuki titik paling tengah bayangan umbra bumi .

Kenapa bulan berwarna merah ketika gerhana ?

Kita sedia maklum bahawa Cahaya yang merambat dari matahari adalah berwarna putih . Tetapi , hakikatnya , ia terdiri daripada pelbagai warna sehingga kelihatan berwarna putih  .

Setiap warna dalam spektrum cahaya tampak mempunyai  panjang gelombang yang berbeza. Cahaya merah mempunyai panjang gelombang yang  paling panjang dan cahaya ungu mempunyai panjang gelombang yang paling pendek

Cahaya yang mempunyai panjang gelombang yang pendek seperti ungu , biru dan hijau lebih mudah diserakkan oleh molekul – molekul di atmosfera berbanding cahaya yang mempunyai panjang gelombang yang panjang seperti kuning , jingga dan merah .

Cahaya ungu , biru dan hijau semasa memasuki atmosfera bumi akan terserak dan “terperangkap” , manakala cahaya kuning, jingga dan merah dengan mudah melepasi atmosfera dan bergerak menuju ke luar angkasa semula .

Ketika cahaya yang mempunyai panjang gelombang yang panjang itu tadi seperti cahaya merah bergerak melalui atmosfera bumi menuju ke luar angkasa  , ia akan terbias  ke arah bayangan umbra bumi .

Jika ada objek langit yang berada di bahagian bayangan umbra bumi seperti bulan, cahaya yang terbias akan mengenai jasad bulan dan dipantulkan menuju ke sisi malam Bumi.

Jadi , pemerhati di bumi yang mencerap bulan semasa berlakunya gerhana bulan penuh akan dapat menyaksikan jasad bulan berubah berubah warna .

Bagaimana gerhana bulan penuh berlaku ?

Tiga ” ramuan ” utama untuk fenomena gerhana bulan penuh .

1) bulan mestilah dalam fasa purnama

2) kedudukan bulan , bumi dan matahari mestilah berada pada kedudukan satu garis lurus sempurna

3) keseluruhan jasad bulan memasuki bayangan umbra bumi .

Gerhana bulan penuh hanya boleh berlaku ketika fasa purnama dan hanya apabila bulan , bumi dan matahari berada pada satu garis lurus sempurna sehingga menyebabkan keseluruhan jasad bulan memasuki bayangan umbra bumi.

Apakah bayangan umbra bumi ?

Semasa cahaya matahari menerangi bumi , pada masa yang sama akan muncul bayangan bumi yang mengunjur ke luar angkasa.

Terdapat dua bahagian bayang iaitu umbra dan penumbra .

Umbra merupakan bayangan bumi bahagian tengah yang bersifat gelap .

Penumbra pula merupakan bayangan bumi

bahagian tepi yang bersifat kurang gelap berbanding dengan bayangan umbra .

Jika keseluruhan jasad bulan memasuki bayangan umbra, maka , gerhana bulan penuh akan berlaku.

Sekiranya hanya sebahagian jasad bulan memasuki bayangan umbra, maka ,  gerhana bulan separa yang akan berlaku .

Seterusnya , jika jasad bulan hanya memasuki bayangan penumbra sahaja, maka , gerhana bulan penumbra yang akan berlaku .

Kenapa tidak berlaku gerhana bulan penuh pada setiap fasa bulan purnama ?

Ia disebabkan orbit bulan condong

Sekitar 5 darjah berbanding dengan satah orbit bumi semasa mengelilingi matahari

Ini bermakna ,

bulan purnama tidak semestinya berlaku tepat pada satu garis lurus sempurna yang membolehkan berlakunya fenomena gerhana bulan penuh .

Selain fenomena gerhana bulan penuh terlama pada abad ke 21  yang menghiasi langit kita , akan berlaku juga fenomena istiqbal planet Marikh yang paling hampir dengan bumi sejak tahun 2003 !

Apakah maksud istiqbal planet Marikh ?

Istiqbal planet Marikh merujuk kepada fenomena apabila kedudukan Marikh berada bersetentangan dengan matahari .

Ketika istiqbal planet Marikh berlaku ,

Planet tersebut , Bumi dan juga Matahari akan berada dalam kedudukan satu garis lurus .

Kedudukan bumi akan berada di antara Marikh dan Matahari .

Contoh :

Marikh —–> Bumi —–> Matahari

Fenomena Istiqbal planet hanya berlaku kepada ‘superior planet’ iaitu planet yang berada di

bahagian luar orbit Bumi semasa mengelilingi matahari seperti Marikh , Musytari , Zuhal , Uranus dan Neptune .

Kedudukan marikh ketika istiqbal tahun ini

Untuk papengetahuan ,

Fenomena Istiqbal planet Marikh merupakan sesuatu fenomena yang berlaku setiap 2 tahun 2 bulan .

Keadaan ini berlaku disebabkan Marikh mengambil masa sekitar 687 hari untuk melengkapkan 1 kali kitaran mengelilingi  Matahari , manakala Bumi hanya mengambil masa sekitar 365 hari .

Ini bermakna , bumi perlu mengelilingi Matahari 2 kali lebih untuk menyamai 1 kali Marikh mengelilingi matahari .

Jadi , dalam tempoh sekitar 2 tahun 2 bulan akan berlakunya istiqbal planet marikh . .

Kali terakhir fenomena istiqbal planet Marikh berlaku pada : 22 Mei 2016 .

ISTIQBAL MARIKH YANG BERBEZA:

Ketika istiqbal ” Superior Planet ” yang lain menandakan kedudukan planet tersebut berada  paling hampir dengan bumi , Berbeza pula dengan istiqbal planet Marikh .

Ketika berada pada kedudukan istiqbal ,

Adakalanya Marikh berada pada kedudukan berhampiran dengan bumi

( Marikh berada hampir dengan titik perihelion ) ,

Adakalanya Marikh berada pada kedudukan berjauhan dengan bumi

( Marikh berada hampir dengan titik aphelion )

Ini disebabkan orbit Marikh yang lebih bujur berbanding bumi .

Marikh berada pada kedudukan paling hampir atau paling terjauhnya dari bumi ketika istiqbal setiap kitaran 15 hingga 17 tahun .

Selain itu ,

Keadaan orbit Marikh tersebut juga menyebabkan tarikh ketika Istiqbal tidak sama dengan tarikh Marikh berada pada kedudukan paling hampir dengan Bumi .

Marikh akan berada pada kedudukan paling hampir dengan Bumi pada : 31 Julai 2018

Yang Menariknya ,

Istiqbal planet Marikh pada tahun ini berlaku ketika planet Marikh berada hampir dengan titik perhelion planet tersebut dan ia berada pada kedudukan paling hampir dengan bumi sejak fenomena istiqbal planet Marikh yang berlaku pada tahun 2003 !

Sebagai berbandingan ,

Ketika berlakunya fenomena istiqbal planet Marikh pada tahun 2003 , Marikh berada pada jarak sekitar 55.76 juta Kilometer .

Maknanya , dalam tempoh masa dari tahun 2003 sehingga 2018 , tiada fenomena istiqbal planet Marikh yang berada pada jarak sekitar 55.76 juta Kilometer atau kurang daripada

60 juta kilometer kecuali istiqbal planet Marikh pada tahun ini yang berada pada jarak sekitar

57.59 juta kilometer !

Disebabkan jarak yang begitu hampir ini , ia menyebabkan planet Marikh berkali ganda lebih terang daripada hari – hari yang lain serta menjadi objek ketiga paling terang di langit malam selepas Bulan dan planet Zuhrah .

Waktu bilakah kita dapat menyaksikan fenomena ini ?

Fenomena istiqbal Planet Marikh boleh disaksikan sekitar waktu MAGHRIB pada 27 Julai 2018 sehingga SUBUH

( 28 Julai 2018 ) .

Marikh akan mula kelihatan terbit sekitar arah tenggara ketika matahari terbenam di ufuk . Ia akan berada pada kedudukan tertingginya di langit menjelang tengah malam dan terbenam di ufuk ketika matahari terbit di timur .

Bagaimana untuk kita mengenali planet Marikh  ?

– Marikh berada berhampiran buruj Capricornus .

– Marikh akan kelihatan seperti bintang yang berwarna merah tetapi tidak berkelip apabila dilihat dengan mata kasar .

– pada waktu Maghrib ( 27 Julai 2018 ) sehingga waktu Subuh ( 28 Julai 2018 ) ,

Kedudukan Marikh akan berada bersebelahan bulan .

Simulasi kedudukan bulan dan Marikh sekitar waktu Maghrib 27 Julai 2018

Selain gerhana bulan ,  Marikh menjadi tumpuan utama  penggemar astronomi untuk berastrofotografi dan mencerap permukaan Marikh menggunakan teleskop .

Seterusnya , antara aktiviti lain yang boleh kita lakukan adalah menilai warna serta kecerahan jasad bulan semasa kemuncak gerhana bulan penuh dengan menggunakan Skala Danjon .

Apakah skala danjon ? :

Skala Danjon merupakan suatu skala yang diperkenalkan oleh seorang ahli astronomi Perancis iaity Andre-Louis Danjon bagi menganggarkan kecerahan atau warna jasad bulan ketika gerhana bulan berlaku .

Skala berkenaan diklasifikasikan kepada 5 jenis iaitu L0 , L1 , L2 , L3 dan L4 .

L0 :

Gerhana yang berlaku pada skala L0 adalah gerhana yang sangat gelap. Secara praktikalnya jasad bulan hampir atau tidak kelihatan . Ia kebiasaannya berlaku ketika pertengahan proses gerhana .

L1 :

Bulan kelihatan berwarna kelabu gelap atau keperangan. Ketika ini, ciri-ciri pada permukaan bulan seperti kawah dan mare amat sukar dilihat .

L2 :

Jasad bulan berwarna merah gelap atau karat pekat , dimana bahagian tengah bayangan umbra bumi adalah gelap dan bahagian pinggirannya pula lebih cerah .

L3 :

Jasad Bulan berwarna merah bata . Pinggiran bayangan umbra bumi kebiasaannya berwarna kuning atau lebih cerah .

L4 :

Jasad bulan berwana jingga terang atau merah tembaga . Pinggiran bayangan umbra bumi berwarna kebiruan atau lebih cerah .

Ramai yang beranggapan bahawa setiap kali kemuncak fasa gerhana penuh berlaku iaitu apabila bulan memasuki kawasan paling dalam bayangan umbra bumi , jasad bulan akan sentiasa berubah menjadi warna kemerah – merahan .

Hakikatnya , untuk pengetahuan semua ,

Warna bulan ketika fasa gerhana penuh tidak semestinya menjadi warna kemerah – merahan . Ia boleh berbeza – beza pada setiap kali fenomena gerhana berlaku .

Keadaan ini dipengaruhi oleh faktor atmosfera bumi samada dipenuhi dengan debu – debu atau habuk yang terampai atau bebas daripada segala pencemaran .

Semakin banyak debu – debu yang terampai di atmosfera contohnya , semakin gelap jasad bulan semasa kemuncak fasa gerhana penuh .

Bilakah gerhana bulan penuh dan istiqbal planet Marikh akan  akan berlaku lagi ?

Gerhana bulan penuh yang seterusnya akan berlaku pada 21 Januari 2019 .

Walaubagaimanapun , gerhana tersebut tidak dapat disaksikan di Malaysia .

Manakala , istiqbal planet Marikh akan berlaku lagi pada 13 Oktober 2020 .

Jadi , jangan lepaskan peluang untuk menyaksikan dua fenomena menarik ini .

Sekian .

Selamat mencerap .

” Majulah Falak Untuk Ummah ”

Rujukan :

– Fred Espenak and Jean Meeus . Five Millennium Canon of Lunar Eclipses: -1999 to +3000 (2000 BCE to 3000 CE )

– Falakonline.net

– Fred Espenak. Moon at perigee and apogee 2001 to 2100

– angkasa.gov.my

– Jean Meeus . Astronomical Algorithms

– Martin J. Powell .The Naked Eye Planets

in the Night Sky (and how to identify them)


Perbezaan Revolusi Che Guevara dan Mao Zedong

Ada orang pakai ala-ala Che Guevara bajet revolusioner. Bila tanya apa revolusi yang dibawa oleh Che, tak boleh jawab. Apa pula perbezaan revolusi Che dan Mao? Dua-dua gerila bukan? Lari masuk hutan buat ambush kemudian lari. Itulah pemahaman kita tentang gerila.

Bagi kita gerila itu pakaiannya compang-camping, bawa senjata buatan sendiri seperti gerila Parti Komunis Malaya (PKM) yang sentiasa mengelak sari bertempur dengan pasukan keselamatan. Realitinya perang gerila juga boleh dikategorikan sebagai “high intensity conflict” dan “low intensity conflict”.

Perang gerila antara LTTE di Sri Lanka tidak boleh disamakan dengan perang gerila di Malaysia. Pada tahun 1996 LTTE telah melancarkan serangan gelombang manusia 2,000 orang ke atas sebuah garrison tentera di Mullaitivu dan menawannya dalam masa seminggu, membunuh 1,400 anggota tentera Sri Lanka.

Untuk melihat magnitud perang gerila pimpinan Mao pula, sebagai contoh pada bulan Ogos 1940 Kempen Seratus Rejimen dilancarkan dengan 400,000 anggota menyerang tentera Jepun di lima wilayah China secara serentak yang berjaya membunuh 20,000 tentera Jepun dan memusnahkan rangkaian landasan keretapi (nadi lojistik antara bandar tentera Jepun) dan juga kerosakan ke atas sumber ekonomi dari lombong-lombong arang batu.

Che Guevara mula terlibat dengan revolusi di Cuba apabila beliau berkenalan dengan Fidel Castro yang hidup dalam buangan di Mexico. Che merupakan seorang pemuda pintar telah menamatkan pengajian perubatan dari Universiti Buenos Aires.

Beliau yang banyak mengembara ke Amerika Selatan dan Amerika Tengah telah melihat sendiri kemiskinan rakyat tempatan dan menjadikannya anti-kapitalis. Beliau mengikuti pasukan gerila seramai 82 orang pimpinan Fidel Castro belayar kembali ke Cuba bertujauan memulakan revolusi di sana untuk menjatuhkan Rejim Batista pada bulan Disember tahun 1956.

Kedatangan mereka telah dihidu oleh pasukan tentera dan disambut dengan pertempuran semasa pendaratan. Hanya 19 orang gerila berjaya meloloskan diri dan bersembunyi di kawasan pergunungan Sierra Maestra. Di sana mereka berjaya menyakinkan penduduk tempatan untuk menyertai perjuangan mereka.

Apabila pasukan ini berkembang sehingga 200 orang, mereka mula melancarkan serangan ke atas pos-pos kecil tentera, sehinggalah pasukan kecil ini dengan sokongan padu rakyat tempatan serata Cuba dapat menumbangkan Rejim Batista yang mempunyai 30,000 anggota polis dan tentera dalam pertempuran terakhir di Santa Clara pada tahun 1958.

Che kemudian bercadang untuk mengeksport model revolusinya ke negara-negara luar. Pada bulan April 1965 satu pasukan ekspedisionari seramai 12 orang diketuai oleh Che telah tiba di Kongo. Disana mereka berkerjasama dengan ketua gerila Laurent Desire Kabila yang menyokong Patrice Lumumba.

Bagaimanapun pergerakan mereka sentiasa dihalang oleh Tentera Nasional Kongo dibawah pimpinan Mike Hoare (bekas tentera upahan yang membentuk pasukan mercenary 5 Commando). Selepas mengalami kegagalan demi kegagalan dalam tempoh tujuh bulan, Che yang mengidap penyakit disentri dan asthma terpaksa meninggalkan Kongo dan kembali ke Cuba. Komen beliau “elemen kemanusiaan telah gagal dalam revolusi ini. Mereka tiada semangat untuk berjuang. Ketua-ketua pemberontak semuanya korup… ringkasnya tiada apa yang dapat dilakukan.”

“Ini adalah satu kisah kegagalan” sambungnya lagi. Che sebenarnya ingin memperkenalkan teori foco di luar Cuba. Teori ini akan membawa sekumpulan kecil golongan proletariat (golongan pekerja) yang mempunyai kesedaran untuk menubuhkan satu organisasi paramilitari yang bertindak sebagai perintis atau “jump-start” kepada revolusi yang akan menarik lebih ramai golongan ini untuk menyertai mereka. Bertentangan dengan teori Mao Zedong, teori foco tidak perlu menunggu sokongan popular kerana Che percaya sokongan popular dari massa akan diraih semasa revolusi berjalan.

Sekarang kita lihat pula strategi pakcik Mao. Jika Mao adalah seorang strategist, kita boleh katakan Che adalah seorang pakar taktikal. Mereka berada dalam dua magnitud revolusi yang berbeza. Che dan Castro memimpin pasukan yang tidak melebihi 500 gerila tetapi mendapat sokongan pada rakyat, manakala Mao pula memimpin satu pasukan tentera berkekuatan 500,000 anggota. Pakcik Mao telah membahagikan perang gerila kepada tiga fasa:

Fasa 1 – Gerakan Subversif.

Ketika ini organisasi gerila masih lagi pada peringkat penubuhan dan sangat lemah. Mereka menubuhkan pengkalan-pengkalan jauh dari penduduk dan pasukan keselamatan. Kader-kader baru menjalani latihan sehinggalah mereka mampu keluar untuk menarik lebih ramai lagi sukarelawan dan mendidik mereka akan konsep revolusi yang dibawa oleh mereka.

Fasa 2 – Insurgensi Aktif.

Sebilangan besar sokongan dari massa atau populasi telah diperolehi. Mereka bergerak aktif di kampung-kampung, pekan-pekan dan seterusnya ke bandar-bandar. Ketika ini serangan dan sabotaj dilakukan termasuklah penculikan atau pembunuhan orang-orang ternama. Mereka akan berkembang dari satu bandar ke satu bandar lain. PKM telah terbantut di sini semasa zaman Darurat. Mereka gagal melebarkan sayap kerana keberkesanan Rancangan Briggs yang mengasingkan dan melindungi populasi dari ancaman dan pengaruh PKM.

Fasa 3 – Pertempuran Akhir.

Ini adalah fasa penentuan samada revolusi berjaya atau gagal. Ketika ini kekuatan pasukan gerila terdiri dari pasukan-pasukan bertaraf batalion atau rejimen dan mampu untuk bertempur secara konvensional dengan pasukan musuh atau kerajaan.

Che ingin mengambil kesempatan atas penglibatan Amerika Syarikat dalam Perang Vietnam. Beliau bercadang untuk mengeksport revolusinya ke Amerika Selatan dan Tengah dengan mencipta lebih banyak “Vietnam” di sana. Beliau memilih Bolivia sebagai pusat gempa kepada revolusinya yang bertujuan menghapuskan kapitalis.

Maka pada tahun 1967 beliau berangkat ke Bolivia. Che membentuk pasukan Tentera Pembebasan Nasional Bolivia seramai 50 orang. Pada mulanya mereka mencapai banyak kejayaan dalam pertempuran-pertempuran kecil tetapi pada 8 Oktober 1967 dua batalion Pasukan Khas Bolivia yang dilatih oleh CIA berkekuatan 1,800 anggota telah mengepung kedudukan pasukan Che Guevara. Che tercedera didalam pertempuran tersebut dan ditawan. Beliau kemudiannya ditembak mati pada keesokannya atas arahan Presiden Bolivia, Rene Barrientos.

KESIMPULAN

Setiap teori tidak semestinya boleh berjaya dilaksanakan tanpa memahami dengan lengkap situasi sesebuah kawasan atau negara dari segi ekonomi, sosio-budaya, politik dan sebagainya. Perang gerila yang dilancarkan di setiap negara seperti Algeria, Vietnam, Mozambique, Sri Lanka atau Chechnya juga mempunyai keunikannya sendiri dengan ciri-ciri yang berbeza.

Mao yang berpengalaman luas menitik beratkan pengetahuan tentang revolusi dan moral yang kukuh kepada pasukan selain dari kepimpinan yang baik. Teori foco oleh Che dilihat lebih sebagai satu jalan pintas tetapi mungkin sesuai untuk negara yang lebih kecil atau pasukan keselamatan yang kurang berupaya. Bagaimanapun, kedua-duanya bersetuju perang gerila akan memakan masa yang sangat lama dan dimulakan secara kecil.


Keadilan Menurut Hamka

Secara umumnya, keadilan ini kata Hashim Kamali ialah:

“…placing something in its rightful place, the place where it belongs. It signifies a sense of moral rectitute in that things should be where they ought to be.”

Letaklah sesuatu itu di tempatnya. Walaupun secara zahir ia tidak nampak sama, tetapi apabila ia dipenuhi dengan segala hak-haknya menurut kadar tertentu, maka itulah keadilan. Kadar itu mestilah mengikut keperluan penerima hak.

Lelaki dan wanita. Mana boleh disamakan. Lelaki boleh mentalakkan isteri, namun sebaliknya isteri tidak boleh. Kalau begitu, ia tidak sama secara zahir. Namun, ia adil. Kerana lelaki ada peranan khasnya. Wanita juga ada peranan khasnya. Jadi Allah mengagihkan hak itu secara adil. Namun tak nampak sama.

Kalau kita lihat dari kaca mata yang umum. Manusia itu bersosial dan berhubung sesama sendiri. Sebahagian besar yang menjadi pengawal hubungan sesama manusia itu adalah keadilan.

Mesti kalian selalu dengar, “Kalau kita tak nak orang buat kita. Kita jangan buat orang.” Atau, “Apa kau rasa kalau orang buat kau? Tak kan? Kalau tak, kenapa kau buat orang?”

Ayat ini sebagai satu ayat muhasabah diri sebelum kita nak buat sesuatu yang buruk pada orang lain. Moga-moga ayat ini membendung niat kita untuk buat jahat pada orang.

Sebenarya, ayat ini dimuatkan di dalam bab Keadilan, buku tulisan Hamka iaitu Falsafah Hidup. Hamka mentakrif keadilan itu umumnya sebagai tegak di tengah. Khususnya sebagai:

“Jangan diperbuat kepada orang lain, barang yang kita tidak senang kalau diperbuat orang kepada kita.”

Kerana menafikan hak orang lain itu adalah tidak adil sama sekali. Lawan bagi adil itu adalah zalim. Zalim ini adalah apabila kebenaran dikhianati dan kesalahan itu dipertahankan.

Hamka menggalakkan untuk kita menghormati sesama sendiri sama ada menghormati kepercayaan, nilai budaya dan lain-lain.

Dasar keadilan kontemporari sekarang ada tiga, iaitu persamaan, pemilikan dan kemerdekaan menurut Hamka di dalam Falsafah Hidup.

Persamaan itu bukanlah keadilan. Namun persamaan itu hanya satu cabang daripada keadilan. Setiap orang itu sama. Walaupun hidup ini kita tidak boleh elak daripada perbezaan seperti raja dan rakyat, namun di muka undang-undang mesti sama. Raja kena hukuman yang sama dengan rakyat jika berbuat suatu jenayah.

Undang-undang itu mengiktiraf hak pemilikan seseorang terhadap harta. Memiliki harta itu adalah tabiat manusia, jika kita merampasnya, bermakna kita merampas tabiat manusia. Namun, setiap orang yang berkemampuan itu harus menunaikan zakat untuk mengagih-agihkan rezeki dengan baik kepada golongan yang memerlukan.

Hamka sebut di dalam Tafsir Al-Azhar:

“Di negeri-negeri yang berjalan peraturan Islam, dan seratus persen berdasar Islam, tentu sajalah Al-Imam (Kepala Negara), yang berkuasa tertinggi, memungut dan menyuruh bagikan zakat. Adapun di negeri Islam yang dasar hukumnya belum seratus persen Islam, tentulah mengeluarkan zakat menjadi kewajipan bagi tiap-tiap anggota ummat, sebagaimana wajibnya mengerjakan sembahyang, puasa dan haji. Apabila kesadaran beragama telah mendalam, niscaya dengan tenaga sendiri masyarakat Islam itu, akan mengatur pemungutan dan pembagian zakatnya.”

Setiap manusia itu dilahirkan merdeka, atau bebas. Setiap orang harus terus hidup dalam keadaan merdeka sepertimana yang dia lahir juga sebagai seorang yang merdeka. Kemerdekaan itu tidak diiktiraf jika ia menggunakannya sebagai alat untuk mengancam kemerdekaan orang lain.

Ketiga-tiga ini, berpaksi kepada satu sendi keadilan yang utama, iaitu diri kita sendiri. Manusia harus sedar diri menerusi jiwa yang luhur. Dari situ, keimanan dapat berputih, seterusnya kasih sayang dapat timbul. Barulah manusia itu boleh berlaku adil sesama sendiri dengan relanya kerana jiwa sudah dipenuhi dengan kesedaran.

Bagi Hamka, keadilan itu semestinya benar. Dan ia perlu diisi dengan perasaan cinta kerana cinta itu tidak membeza-bezakan manusia dan perbuatan tidak membeza-bezakan manusia itu adalah perbuatan yang adil. Di dalam novelnya yang bertajuk Di Bawah Lindungan Kaabah, Hamka menulis:

“Memang anak. Cinta itu adil sifatnya, Allah telah mentakdirkan dia dalam keadilan, tidak memperbeza-bezakan antara raja dengan orang minta-minta, tiada menyisihkan orang kaya dengan orang miskin, orang mulia dengan orang hina, bahkan kadang-kadang tidak juga berbeza baginya antara bangsa dengan bangsa.”

Ternyata Hamka amat tidak suka kepada perbuatan membeza-bezakan manusia baik dari segi rupa, suku, warna kulit, bangsa dan lain-lain. Hamka mengkritik perbuatan membeza-bezakan ini. Padanya, membeza-bezakan ini adalah alat yang digunakan manusia untuk menindas manusia yang lain.

Hamka juga memperjuangkan hak wanita yang ditindas oleh lelaki. Sebelum itu, mungkin kita pernah dengar, kata-kata begini:

“Demikianlah perempuan, ia hanya ingat kekejaman orang kepada dirinya walaupun kecil dan ia lupa kekejamannya sendiri pada orang lain.”

Kata-kata ini diambil dariapada filem adaptasi novel tulisan Hamka, iaitu Tenggelamnya Kapal Wan Der Wijck.

Ramai wanita akan triggered dengan ayat ini. Sebab ayat ini seolah-olah membahan kaum wanita kaw-kaw. Tapi, jangan kita terlepas pandang. Sebab Hamka juga ada mengkritik perbuatan kaum lelaki yang selalu perasan dirinya betul.

Dalam novel Hamka yang lain bertajuk Keadilan Ilahi, beliau memuatkan dialog ini:

“Syamsiah hanya diam sahaja mendengar perkataan-perkataan itu, tidak dijawabnya sedikit jua. Suaminya berceritera, bahwa isteri-isterinya yang sudah diceraikannya ialah kerana tidak menurut perintahnya, pendeknya menurut perkataannya itu, semuanya salah perempuan, laki-laki tidak ada yang salah.”

Mengisahkan tentang Sutan Marah Husin yang menafikan hak isterinya, Syamsiah dengan mendera, memukul dan sebagainya. Hamka juga menyindir lelaki dengan frasa lelaki sahajalah yang betul. Syamsiah protes dalam diam. Namun tidak mahu melawan kerana tidak ingin apa-apa yang lagi buruk bakal berlaku.

Jadi, Hamka bukan sekadar mengkritik perbuatan wanita, namun lelaki juga turut sama. Kerana dua-dua itu ada buat silapnya.

Demikianlah keadilah menurut Hamka. Manusia itu perlu berinteraksi dengan adil melalui sifat kasih mengasihi sesama sendiri. Kerana, keadilan itu, adalah penyumbang kepada keharmonian umat manusia.

RUJUKAN:

Abdullah, A. H., & Yusoff, Z. B. (2010). Islam dan keadilan sosial menurut pandangan Hamka dalam Tafsir Al-Azhar: Tumpuan khusus kepada kepentingan zakat. Universiti Malaya, 1-10.

Hamka, B. (1977). Falsafah Hidup . Kuala Lumpur: Pustaka Antara.

kreatifnya, P. k. (2018). Yus’aiman Jusoh. e-Prosiding Persidangan Antarabangsa Sains Sosial dan Kemanusiaan (pp. 41-59). Bangi : Kolej Universiti Islam Antarabangsa Selangor.

Artikel dikirimkan oleh Sadiq Salihoddin untuk The Patriots.


Ini Sebab Kenapa Kita Suka Buat Kerja Last Minute

Kaji selidik yang dilakukan pada tahun 1997 mendapati salah satu sebab utama pelajar PhD tidak mampu menyiapkan disertasi atau tesis, adalah sebab buat kerja last minute. Kalau nak buat perbandingan, buat kerja last minute ini adalah satu paksaan terhadap diri kita untuk melayan satu tekanan. Cuba bandingkan dengan buat kerja sikit-sikit secara konsisten setiap hari. Tekanan yang buat kerja sikit-sikit itu ternyata lebih kurang.

Kita mulakan dengan baik dululah. Profesor Adam Grant, seorang ahli Psikologi di AS kata, tangguh kerja ini boleh menarik kreativiti seseorang. Hal ini diungkapkan dalam bukunya Originals: How Non-Comformists Move The World. Bila seseorang buat kerja last minute ini, dia akan cuba sekreatif yang mungkin untuk menyiapkan kerja tersebut, dengan cara yang paling mudah dan padat dia boleh fikirkan. Itulah maksud Grant.

Selain itu, seorang ahli Psikologi British, Anna Abramowski pula kata yang orang buat kerja tangguh-tangguh ini mempunyai keyakinan diri yang agak kuat. Sebabnya, dia tahu yang kerja last minute ini ada tekanan, namun dia tetap nak juga buat.

Ramai juga yang mengatakan orang tak nak buat kerja awal-awal adalah kerana tak nak tambah tanggungjawab dan kerja selepas kerja-kerja yang lain tadi disiapkan awal-awal. Itulah dia.

Ada beberapa kunci besar, kenapa pelajar khususnya suka buat kerja last minute. Ini menurut ahli Psikologi, Ferrari, Johnson dan McCown:

Ini semua kita panggil overestimate dan underestimate. Overestimate yang semuanya akan okey dan underestimate yang kerja itu mudah dan kejap saja nak siapkan. Kalau nak tunggu waktu sesuai nak buat pula, memang tak akan sampai bila-bilalah nak buat pun. Bila waktu sesuai? Nak tunggu sesuai, sampai bila-bila juga waktu itu tak akan sampai.

Tangguh kerja ini tak elok, sebab kita akan menjejaskan hubungan sosial kita dengan orang lain. Orang bergantung kepada kita dalam beberapa hal. Kita pula jenis yang tangguh kerja. Susahlah macam itu. Mungkin kita boleh lihat dari perspektif yang lagi luas. Macam bayar sewa rumah. Bayar hutang member. Buat assignment. Orang lain sibuk buat awal-awal, tiba masa kita pula buat last minute dan cincai pulak itu.

Tapi buat kerja last minute ini hanya masalah maladaptive lifestyle menurut Ferrari (ini nama orang). Iaitu gaya hidup yang tidak cuba disesuaikan dengan keadaan dan situasi. Situasi berkehendakkan kita buat awal, kenalah buat awal-awal. Tak adalah sampai tahap sakit mental pun jenis orang buat kerja tangguh ini. Cumanya ia masalah moral dan karakter.

RUJUKAN:

Cherry, K. (2019, June 30). The Psychology of Procrastination. Retrieved from Very Well Mind: https://www.verywellmind.com/the-psychology-of-procrastination-2795944

Usborne, S. (2016, June 8). Why do you leave things until the last minute? Retrieved from The Guardian : https://amp.theguardian.com/science/shortcuts/2016/jun/08/why-leave-things-to-last-minute-eu-voter-registration-procrastination


Apakah Sains Satu-Satunya Sumber Kebenaran?

Sebenarnya ramai jugalah yang kata aku penganut scientism sebab di mata mereka, aku kelihatan mempertuhankan sains pada masa yang sama merendahkan agama.

Sebenarnya, aku tak merendahkan agama. Tapi, aku merendahkan SEGELINTIR orang-orang agama yang sikap mereka memang ‘rendah’ (low).

Yang celup-celup agamawan pun ada. Berhujah guna tulisan ringkas (shortform).

Jadi, aku nak betulkan perkara ini dengan mengkritik scientism itu sendiri. Sebenarnya, tak kisah sangat pun orang nak kata macam itu. Mulut orang.

Apa itu scientism?

Scientism adalah fahaman yang meletakkan sains adalah satu-satunya sumber ilmu pengetahuan mengenai alam. Satu-satunya sumber kebenaran. Aku boleh kata fahaman ini agak fizikalistik dan menolak hal-hal ghaib.

Sebab apa? Sebab hal ghaib tak dapat dibuktikan dengan sains.

Seterusnya, apa yang aku maksudkan sains di sini?

Sains adalah kaedah untuk mendapatkan pengetahuan tentang alam. Kaedah yang dimaksudkan adalah kaedah saintifik.

Dulu sains ini dikenali sebagai falsafah alamiah. Atas nama inilah segmen sains di TP diambil sempena dengan nama asalnya. Maksud sains itu sendiri pun berasal daripada bahasa Latin ‘scientia’ yang bermaksud ‘pengetahuan’.

Selalunya, kejayaan ataupun penemuan sains berlaku tanpa sebarang campur tangan kepercayaan (faith) dan bergantung kepada taakulan (reason) dan akal semata-mata.

Benarkah? Kejap. Apa yang aku maksudkan dengan kepercayaan di sini?

Kepercayaan yang aku maksudkan adalah pengetahuan yang dibina atas dasar kepercayaan semata-mata. Tidak kisahlah sama ada kepercayaan itu atas dasar andaian ataupun wahyu.

Yang membezakan kepercayaan dan taakulan adalah, taakulan adalah kaedah memperoleh pengetahuan dengan logik dan hujah. Bukan mudah-mudah percaya.

Benarkah saintis tidak bergantung dengan sebarang bentuk ‘kepercayaan’ sebelum memulakan penyelidikan mereka?

Di sini, kritikan aku bermula.

Saintis percaya dengan kredibiliti deria manusia. Yelah, deme buat eksperimen dengan mata, hidung, tangan apa semua. Deria la, kan? Deme percaya deria-deria ini berkredibiliti untuk mendapatkan data apa semua.

Selain itu, saintis percaya juga dengan kesejagatan hukum. Contohnya, sewaktu Newton buat analogi tentang pergerakan epal, Newton percaya juga apa yang berlaku pada epal, itulah juga yang berlaku pada bulan. Berlaku jugalah pada objek-objek lain.

Maksudnya, kesegatan adalah saintis percaya satu hukum sains tidak berlaku di satu tempat dan satu masa saja, tapi berlaku di semua tempat dan semua masa.

Ketepikan dulu soal kuantum, fizik klasik dan relativiti.

Selain itu, Andrew van Melsen menyatakan saintis percaya bahan individu yang berbeza, boleh dikelompokkan dalam satu kumpulan tertentu.

Contohnya, setiap kayu yang berbeza dapat di kelompokkan dalam sekumpulan kayu. Titisan-titisan air dapat dikelompokkan dalam sekumpulan air.

Lalu, saintis percaya, kayu-kayan ini semua mempunyai sifat yang sama. Begitulah juga air. Kayu-kayan membakar, dan air membeku.

Di sini yang menjadi kelemahan scientism adalah, kalau mereka percaya segala jenis pengetahuan hanya benar setelah melalui kaedah saintifik, bagaimana mereka boleh buat pelbagai kepercayaan tanpa melalui kaedah santifik?

Mengapa saintis percaya deria mereka mempunyai kredibiliti dan benar tanpa melalui keadah saintifik? Saintis cuma ‘percaya’ dengan deria tanpa penghujahan.

Macam kesejagatan tadi, saintis tidak pernah mengambil kebenaran ‘kesejagatan’ melalui kaedah saintifik, tetapi hanya melalui ‘kepercayaan’ ataupun andaian.

Di sini fahaman scientism sudah goyah.

Kemudian, apakah kejayaan sains menunjukkan kebenaran hakiki?

Tentulah tidak. Fizik Newton berjaya menyelesaikan pelbagai masalah termasuklah idea gravitinya. Tetapi, kehadiran kuantum dan relativiti telah menghancurkan fizik Newton kerana terdapat masalah yang fizik Newton tak dapat nak selesaikan.

Apakah yang berlaku pada ‘kebenaran fizik Newton’ tadi?

Tycho Brahe ada asaskan model yang mana semua planet mengelilingi matahari, tapi matahari mengelilingi bumi. Model ini berjaya selesaikan beberapa masalah.

Tapi, apakah kejayaan itu menunjukkan kebenaran hakiki?

Tentulah tidak.

Akhir sekali, scientism dakwa kaedah saintifik adalah satu-satunya kaedah yang menuju ke jalan kebenaran, tapi kaedah itu sendiri tidak melalui keadah saintifik untuk membuktikan kebenaran dakwaannya.

Aku masih menyanjungi sains sebagai ilmu kemajuan manusia. Tapi aku ada prinsip, aku tak gemar mengait-ngaitkan teori saintifik dengan wahyu.

Teori saintifik, biarlah mereka berdiri sendiri. Wahyu, biarlah mereka berdiri sendiri. Tak perlu dicampur-campur.

Sebabnya? Teori saintifik tidak selalunya benar sebab di masa akan datang mungkin akan datang teori baru yang menggantikan teori lama seperti mana mekanik Newton digantikan oleh Kuantum.

Kalau kita dah kata awal-awal mekanik Newton ada dalam Quran. Kemudian, datang pula kuantum menggantikan Newton, apa jadi pada Quran? Nak ubah juga tafsirannya?

Ia jadi bahan kelakar saja nanti.


Legenda King Arthur, Kesatria Meja Bulat Dan Pencarian Holy Grail

King Arthur ialah salah sebuah legenda yang masyur di sekitar Britain, tetapi mempunyai versi yang berbeza oleh negara seperti Jerman dan Perancis. Ia adalah kisah mengenai seorang raja yang adil, bijaksana dan berani yang pernah memerintah Britain suatu masa dahulu. Tentunya, walaupun statusnya adalah sekadar sebuah legenda, namun kisahnya berbaloi untuk kita telusuri.

Arthur ialah anak luar nikah Raja Uther Pendragon yang memerintah Britain, hasil hubungannya dengan Permaisuri Ygern dari Cornwall. Walaupun sedemikian, Arthur mempunyai kesempatan untuk menjadi pewaris kepada takhta ayahandanya. Raja Uther telah mencabar sesiapa sahaja yang mampu mencabut sebuah pedang daripada sebuah batu ini, maka dia ialah raja Britain yang sebenarnya. Maka diceritakanlah bahawa ramai ksatria pun berpusu-pusu untuk mencabut pedang tersebut, namun tidak berjayalah sehinggalah giliran Arthur itu sendiri yang menjadi satu-satunya kstaria yang mampu melakukannya.

Pedang yang dicabut oleh Arthur pun terus menemani Arthur sehinggalah rosak di dalam sebuah pertempuran. Ketika itulah pedang yang sehingga hari ini masih lagi masyur namanya bernama Excalibur menggantikan pedang yang dicabut oleh Arthur daripada batu tadi, kononnya diserahkan oleh Lady of The Lake”, satu figura misteri yang sehingga hari ini dalam legenda Arthur.

Diceritakan bahawa raja adil dan bijaksana ini ditemani oleh seorang permaisuri yang jelitawa iaitu Guinevere. Selain itu, pemerintahan Arthur juga dikenali kerana kewujudan Kesatria Meja Bulat atau kita mengenalinya dalam bahasa Inggeris sebagai Knight of the Round Table. Kononnya di istana pemerintahan Arthur yang bernama Camelot, terdapat kesatria terbaik dalam kerajaan pimpinannya yang bertindak sebagai penasihat.

Bercerita tentang Kesatria Meja Bulat ini, antara legenda yang menarik menyelubungi mereka ialah bagaimana Arthur kononnya mengarahkan setiap antara kesatria-kestaria ini untuk menyertai misi bagi mencari Holy Grail (cawan yang digunakan oleh Nabi Isa sebelum kematiannya menurut agama Kristian). Relik ini dianggap sebagai salah satu daripada relik terpenting agama Kristian dalam sejarah. Dalam banyak-banyak Kesatria Meja Bulat yang menganggotai meja bulatnya, hanya 3 orang sahaja iaitu Galahad, Perceval dan Bors yang berjaya menyempurnakan misi.

Bercakap tentang Perceval, kononnya dia datang daripada keluarga bangsawan dan merupakan anak muda yang sangat naif. Orangnya sangat lurus atau dalam kata-kata lain, innocent. Kerana ketelusan yang dimiliki oleh Perceval ini, dia berjaya menahan diri daripada Kundry, seorang bomoh wanita yang dihantarkan untuk merosakkan minda ksatria dan juga menukarkan perhatian mereka dari misi yang utama. Kononnya selepas 3 kesatria ini menemui Holy Grail, mereka dikatakan menghantarkannya ke Jerussalem di Palestine.

Namun, kisah hidup raja adil ini tidaklah seindah pelangi. Kononnya, permaisurinya yang jelita yang bernama Guinevere telah menjalinkan hubungan sulit dengan salah seorang kesatria Arthur iaitu Lancelot. Dalam masa yang sama pula, anak Arthur iaitu Mordred telah mencabar takhta Arthur di Camelot sekaligus mewujudkan perang saudara antara ayah dan anak. Dipendekkan cerita, dalam perang saudara ini Mordred telah terbunuh di tangan Arthur manakala Arthur pula cedera parah.

Mengetahui keadaannya yang sedemikian, maka Arthur dikatakan mengembara ke sebuah pulau bernama Avalon, yang membawa maksud pulau apel, di mana disitu dia telah berada dalam keadaan tidur yang sangat panjang dan dipercayai akan bangkit pada zaman di mana Britain dalam keadaan yang sangat genting, dan memerlukan seorang pemimpin hebat seperti dirinya. Mungkin sebab itu, gelaran yang disandang oleh Arthur ialah once and future king.

Berbalik pada kisah permaisuri yang curang dan kesatria yang derhaka tadi, kononnya Lancelot terlalu lewat turun ke medan tempur antara Arthur dan anaknya dan itulah yang menyebabkan Arthur cedera teruk. Versi lain pula mengatakan bahawa Lancelot menghabiskan sisa-sisa hidupnya sebagai seorang paderi manakala Guinevere pula hidup sebagai seorang biarawati.

BACAAN LANJUT:Anderson, Graham (2004), King Arthur in Antiquity, London: RoutledgeWas King Arthur a real person?.  https://www.history.com/news/was-king-arthur-a-real-person  8 things you (probably) didn’t know about King Arthur. https://www.historyextra.com/period/medieval/8-things-you-probably-didnt-know-about-king-arthur/


Sejarah Istana Yang Menjadi Pangkalan Knight Templar

Istana Kolossi adalah sebuah istana zaman pertengahan yang terletak di Pulau Cyprus. Bangunan asalnya dibina pada kurun ke-13 Masehi, tidak lama selepas pulau tersebut ditak-luki oleh ten-tera Salib.

Walaupun dahulunya ia merupakan pangkalan ten-tera yang penting, fungsi keten-teraannya kian lama kian luput dan Istana Kolossi lebih mapan dengan statusnya sebagai pusat ekonomi yang terkenal berkat kehadiran tanah-tanah pertanian yang subur di sekelilingnya. Antara kawasan perladangan yang paling masyhur di sana ialah Commandaria; ladang anggur dan kilang a-rak yang dianggap paling tua di dunia.

ISTANA KOLOSSI DIREBUT OLEH RICHARD

Sejarah Istana Kolossi boleh dijejak kembali pada penghujung kurun ke-12, sewaktu Cyprus ditak-luki oleh ten-tera Salib. Pada tahun 1191, Richard the Lionheart si raja Inggeris berangkat bersama pasukannya dari Sicily menuju ke Jerusalem bagi melibatkan diri dalam Pe-rang Salib Ketiga.

Mulanya, Richard sama sekali tidak terlintas mahu berlabuh di Cyprus. Namun, ribut taufan membadai kapal-kapal beliau dan membuatkan tiga daripadanya terbengkalai di pantai Cyprus. Ibarat sudah jatuh ditimpa tangga, anak-anak kapal yang baru sahaja selesai menghadapi petaka alam itu kemudiannya diambil sebagai tahanan oleh penduduk tempatan.

Sementara itu, terdapat sebuah lagi kapal lain yang mengangkut adik perempuan Richard, Joan of England, dan tunangnya, Berengaria of Navarre. Walaupun kapal yang satu ini tidak karam, kerosakan yang dialaminya cukup teruk sehingga ia tidak lagi dapat berlayar menongkah lautan. Rata-rata penumpang kapal tersebut merupakan golongan bangsawan. Namun, apalah gunanya darjat dan pangkat, posesi dan posisi, di mata Isaac Komnenos, raja Cyprus ketika itu.

Richard hanya tiba di pulau tersebut bersama beberapa buah kapal lain setelah berlalu beberapa tempoh. Dek kerana berang dengan tindakan Isaac, beliau pun melancarkan se-rangan ke atas Cyprus dan menumpukan kekuatannya di pelabuhan Limassol sehingga bandar tersebut tumbang. Isaac sempat meloloskan diri, namun tidak lama masa yang diambil untuk beliau mengadakan satu lagi pertem-puran dengan Richard.

Kali ini, medan pertem-purannya dipercayai terletak di Kolossi. Memandangkan Isaac tidak meraih sokongan populasi tempatan, pasukan beliau dengan mudah ditewaskan. Dengan demikian, Cyprus pun tumbang ke tangan Richard dan pada tanggal 12 Mei, raja Inggeris itu mengadakan majlis perkahwinan dengan Berengaria di Limassol.

CYPRUS DIJUAL OLEH RICHARD BUKAN SEKALI, TETAPI DUA KALI

Bagaimanapun, Richard tidak memiliki Cyprus untuk tempoh masa yang lama memandangkan beliau menjualnya kepada Kesatria-Kesatria Templar sebelum berangkat meneruskan perjalanan ke Jerusalem pada tanggal 4 Jun. Umpama berkongsi suwey yang sama, Kesatria-Kesatria Templar juga hanya sempat memiliki Cyprus buat tempoh yang singkat. Hanya enam bulan kemudian, berlaku pemberon-takan dalam kalangan penduduk tempatan sehingga memaksa mereka memulangkan pulau tersebut kepada Richard. Richard sekali lagi cuba menjual Cyprus, kali ini kepada Guy de Lusignan, bekas raja Jerusalem.

ISTANA KOLOSSI MENJADI PANGKALAN PERGERAKAN KESATRIA-KESATRIA HOSPITALLER

Pada tahun 1210, Hugh I si raja Cyprus yang ketiga menyerahkan Kolossi kepada Kesatria-Kesatria Hospitaller. Mereka kemudian membina sebuah kubu istana di sana untuk dijadikan sebagai markas ten-tera. Pada tahun 1291, pasukan Salib kehilangan kubu kuat terakhir mereka di Levant memandangkan kota Acre berjaya direbut oleh umat Islam. Oleh kerana itu, Kesatria-Kesatria Hospitaller pun memindahkan pangkalan pergerakan mereka ke Istana Kolossi.

HAK PEMILIKAN ISTANA KOLOSSI SEKALI LAGI BERTUKAR TANGAN

Memasuki tahun 1306, pemilik Istana Kolossi berganti tangan dari Kesatria Hospitaller kepada Kesatria Templar. Namun sesudah Kesatria Templar dibubarkan pada tahun 1313, Istana Kolossi kembali dimiliki oleh Kesatria Hospitaller.

Pada kurun ke-15 Masehi, bangunan istana baru didirikan tepat di kawasan runtuhan istana lama. Dipercayai, individu yang bertanggungjawab atas pembinaan istana baru ini ialah Louis de Magnac, Komander Hospitaller di Kolossi ketika itu. Dakwaan tersebut disandarkan pada bukti kehadiran lambang peribadinya pada tembok istana.

VENICE MENGAMBIL ALIH

Riwayat Kerajaan Cyprus tamat pada tahun 1489 apabila ia menjadi negara bawahan Venice. Kerajaan Venice banyak meraih keuntungan daripada hasil-mahsul ladang-ladang di Kolossi. Puing-puing runtuhan kilang gula yang terdapat di Limassol (Cyprus) menjadi bukti betapa kekayaan pulau tersebut dinikmati oleh penguasa-penguasa Venetia dan seluruh warganya.

Sepanjang kepenguasaan Venice ke atas Cyprus (yang bertahan sehingga tahun 1571), pulau tersebut menerima se-rangan daripada Uthmaniyah dan walaupun Istana Kolossi sudah pun diperkukuhkan ciri pertahanannya, ia tetap juga rebah menyembah bumi. Sisa tinggalannya yang dapat disaksikan pada hari ini hanyalah bangunan istananya yang setinggi tiga tingkat dan juga runtuhan tembok luarnya.

PENINGGALAN YANG MASIH BERKEKALAN

Bagaimanapun, nama Istana Kolossi tidak hanya hidup dalam lembaran sejarah sebagai sebuah kubu keten-teraan dari zaman pertengahan. Runtuhan bangunannya mungkin hanya tinggal secebis, tetapi Istana Kolossi masih lagi masyhur dengan ladang anggur dan kilang a-raknya, Commandaria, yang dianggap sebagai salah sebuah kilang a-rak tertua di dunia. Ar4k-ar4k yang dihasilkan di sana pernah dijamu dalam majlis perkahwinan Richard dan Berengaria, dan legenda mencatatkan bahawa raja Inggeris itu pernah menyifatkan a-rak hasilan Commandaria sebagai ‘a-rak buat golongan diraja dan raja bagi segala a-rak’.

TERJEMAHAN
Wu Mingren. (18 Disember 2018). The Incredible History of Kolossi Castle – Won by Richard the Lionheart, Home to the Knights Templar, and Birthplace of the King of W***s. Ancient Origins.


9 Kekejaman Stalin Yang Kita Tidak Tahu

Stalin sangat paranoid untuk memegang pemerintahan kuku besi. Untuk menundukkan mana-mana pangkalan kuasa atau pakatan yang mungkin akan menentangnya, Stalin berusaha keras membunuh, memenjarakan dan menembak ramai pegawai di bawah pelbagai peringkat, terutamanya pegawai-pegawai dari peringkat atasan. Akibatnya, pelucutan kepimpinan ketenteraan mengakibatkan Soviet kalah apabila mereka cuba menyerang Finland dan ketika Jerman menyerang Kesatuan Soviet.

Khadija Gayibova, seorang pemain piano dihukum bunuh pada tahun 1938. Dia merupakan salah seorang daripada sekurang-kurangnya 2000 orang cerdik pandai Kesatuan Soviet yang dipenjarakan di mana lebih kurang 1500 daripadanya dihukum mati. Penulis, penyair, ahli falsafah dan penulis skrip drama dipenjarakan kerana dianggap menyebarkan propaganda. Ahli astronomi dipenjarakan kerana mengkaji matahari, dan pakar cuaca dipenjarakan kerana gagal membuat ramalan cuaca yang tepat. Para saintis dan jurutera yang gagal menyelesaikan suatu tugasan mengikut jadual juga akan dihapuskan, terutama semasa peperangan.

Stalin merupakan bapa dan suami yang teruk. Salah seorang anaknya cuba menembak dirinya sendiri tetapi hidup, menyebabkan Stalin merungut dan berkata, ‘nak menembak pun tak pandai,’. Apabila anak lelakinya ditangkap oleh Jerman, Stalin menolak untuk menukarkan nyawa anaknya dengan Jeneral German yang dipenjarakan olehnya menyebabkan anaknya mati dibunuh. Pada majlis makan malam pada tahun 1932, Stalin dan isterinya bertengkar. Stalin dilihat menjentik rokoknya pada isterinya dan kemudian pada malam itu, sama ada isterinya mati bunuh diri ataupun mati dibunuh Stalin.

Stalin pada awalnya mengkhianati rakan-rakan komunisnya di China dengan menyokong Chiang Kai Shek berbanding Mao Tse Tung dan Komunis kerana dia percaya bahawa Chiang mempunyai peluang yang lebih baik untuk menjaga Jepun daripada menyerang Siberia. Dan dia tidak menghiraukan pembunuhan besar-besaran komunis oleh Chiang. Stalin mengkhianati Komunis China lagi dengan menyokong umat Islam Turki dalam usaha untuk mencapai kemerdekaan. Menjelang tahun 1950, Stalin menjadi sahabat baik dengan China dan kini mempunyai sekutu utama dalam Perang Dingin. Dengan cara yang sama, Stalin pada awalnya menyokong penubuhan Israel tetapi kemudian menarik semula sokongannya. Di sisi lainnya, Stalin merupakan salah seorang yang anti Yahudi dan Arab.

Sememangnya tidak peduli dengan populasi penduduknya sendiri, Stalin memerintahkan segala yang berada di jalan yang membawa kelebihan kepada Jerman dibakar, menghapuskan semua makanan dan keperluan asas untuk digunakan oleh mereka. Dasar ini menyukarkan para petani yang kehilangan segalanya dan menyebabkan masalah kebuluran.

Sama seperti Hitler yang membunuh orang-orangnya sendiri atas sebab kekalahan. Stalin memerintahkan untuk menembak pasukan tentera yang berundur tanpa arahan dan mengabaikan tugasan. Pada masa ini, lebih daripada 400,000 tentera telah dihantar ke ‘batalion penal’ di mana di situ hampir pasti mereka akan mati dibunuh.

Pada tahun 1940, Stalin mengeluarkan arahan peribadi untuk membunuh 25,000 pegawai tentera terbaik Poland. Apabila Soviet mengambil alih Poland pada tahun 1944, Soviet mendakwa dan berpura-pura bahawa Nazi yang telah melaksanakan kekejaman itu. Akhirnya pada tahun 1990, Soviet mengaku bersalah atas pertuduhan yang dilakukan.

Sepanjang tempoh pemerintahan Stalin, tiada kebebasan media atau kebebasan yang boleh dinikmati di Kesatuan Soviet atau di mana-mana negara yang dikuasai olehnya. Orang ramai dihujani dengan propaganda kerajaan dan menafikan akses kepada maklumat atau pengaruh budaya dari negara lain (barat). Sama seperti Hitler dan Nazi, Stalin dan Soviet memenjarakan dan membunuh sesiapa saja yang bercakap bercanggah dengan pendapatnya.

Hitler terkenal kerana membunuh seramai 6 juta orang Yahudi dan 5 juta lagi manusia lain. tetapi di Holodomor, kebuluran disengajakan oleh Stalin sehingga membunuh 7.5 juta rakyat Ukrain. Walaupun Ukrain mempunyai lading-ladang yang paling produktif, tetapi makanan yang dihasilkan telah dialihkan untuk penduduk di daerah negara lain dan Ukrain dibiarkan kelaparan. Skala kelaparan yang mengerikan ini menyebabkan ramai yang memakan mayat, dan 2500 disabitkan dengan kanibalisme. Soviet menyebarkan propaganda bahawa kebuluran itu berlaku secara semulajadi dan tidak dirancang, dan menafikan mereka terlibat dalam kejadian yang berlaku.


Lapisan Ozon Bumi Semakin Pulih

Lapisan ozon atas Antartika telah mengalami pemulihan yang banyak sehingga dapat menenangkan banyak kerunsingan dalam atmosfera kawasan Hemisfera Selatan. Berjuta penghargaan pada dunia atas hasil yang baik ini.

Terdapat kajian terkini yang menyarankan Protokol Montreal – Perjanjian 1987 untuk menghentikan penghasilan bahan pengurangan ozon (ODSs) – yang bertanggung jawab dalam perubahan yang menganggu aliran udara di sekitar Hemisfera Selatan.

Putaran angin di kawasan kutub-kutub planet pada altitude tinggi dan kelajuan yang pantas adalah dikenali sebagai aliran jet. Sebelum tibanya dekad ini, kejadian penipisan ozon ini telah mengakibatkan aliran jet lebih ke arah selatan dari kebiasaannya. Kejadian ini telah menyebabkan perubahan dari segi corak hujan dan kemungkinan juga memberi kesan pada arus lautan.

Walau bagaimana pun, setelah sedekad atau lebih selepas protokol tersebut ditandatangani, perubahan yang disebutkan tadi terus berhenti. Adalah ianya suatu kebetulan?

Menggunakan pelbagai model dan simulasi, kini para pengkaji sudah temui bahawasanya kejadian perubahan ini bukan disebabkan dari perubahan semulajadi pada arus udara tersebut. Bahkan, hanya perubahan dalam lapisan ozon dapat menjelaskan kenapa perubahan aliran jet berhenti secara tiba-tiba.

Dalam erti kata lain, Protokol Montreal telah memberi impak yang bukan sahaja menghentikan aliran jet ke arah selatan, malah menjadikan aliran tersebut sedikit terbalik. Dan ini sudah tentu merupakan satu berita yang baik.

Di Australia, sebagai contoh, perubahan aliran jet telah meningkatkan risiko untuk kemarau disebabkan penolakan hujan dari kawasan pantai. Jika trend tersebut dapat dibalikkan, hujan mungkin akan datang kembali.

“Kumpulan cuaca yang memberikan udara sejuk telah mengecil ke arah kutub selatan, dan sebab itu juga Australia selatan mengalami penurunan hujan sejak 30 tahun yang lalu.” kata Ian Rae, ahli kimia organik dari Universiti Melbourne yang tidak terlibat secara langsung dengan kajian tersebut.

Walau bagaimana pun, perkara ini tidak bertahan untuk jangka masa yang lama. Sementara usaha yang dilakukan menjadikan kita kurang bergantung pada bahan pengurangan ozon (ODSs) telah membenarkan lapisan ozon untuk pulih, paras karbon dioksida tetap meningkat di tahap yang merisaukan.

Tahun lepas, lubang ozon Antartika telah mencapai puncak tahunan yang terkecil yang pernah direkodkan sejak tahun 1982, tapi masalah tersebut tidak diselesaikan, dan rekod ini mungkin menyumbang pada suhu yang luar biasa ringan dalam lapisan atmosfera tersebut.

Tambahan pula, dalam tahun kebelakangan ini, terdapat lonjakan bahan kimia yang mengurangkan lapisan ozon, berasal dari kawasan-kawasan perindustrian di negara China.

“Kami menganggap ini sebagai ‘tempoh jeda’ kerana peredaran kutub ini mungkin akan kembali semula, kekal rata, ataupun sebaliknya”, ulas ahli kimia atmosfera dari Universiti Colorado Boulder.

Protokol Montreal ini adalah bukti jika kita mengambil langkah segera secara global dalam usaha mengekalkan atau membalikkan semua kerosakan yang telah terjadi. Malah sekarang, kenaikan mantap dalam kesan pengeluaran gas rumah hijau adalah merupakan peringatan bahawa langkah yang diambil masih tidak mencukupi.


Zar – Ritual Halau Jin Mesir

Di seluruh dunia, semua bangsa mempunyai ritual menghalau makhluk halus terutama dari segi perubatan. Mungkin bagi sesetengah orang, ritual sebegini dianggap kolot dan bersifat khurafat. Tetapi penulis teringat kata-kata Naim Tamdjis dalam satu forum tidak lama dahulu, ritual sebegini sebenarnya cerminan budaya sesebuah bangsa yang semakin pupus.

Mungkin atas sebab itulah, kumpulan Mazaher yang menggerakkan upacara zar di Mesir sedaya-upaya meneruskan tradisi menghalau makhluk halus atau zar. Mereka merupakan kumpulan terakhir yang mengadakan ritual ini di khalayak ramai.

Secara ringkas, zar ialah upacara penyembuhan pesakit yang berdepan gangguan jin. Menurut penyanyi utama kumpulan Mazaher Ummu Sameh, nyanyian yang dimainkan semasa upacara bukanlah bersifat kolot dan khurafat seperti didakwa. Sebaliknya, terdapat juga doa-doa ahli sufi yang dibacakan semasa ritual diadakan. Selain itu, nyanyian semasa zar yang diiringi dram dan tarian bersifat spiritual dan mengeluarkan tenaga negatif daripada pesakit.

Secara tradisi, ritual zar memakan masa beberapa hari dan membabitkan pengorbanan haiwan. Tetapi elemen tersebut tiada semasa persembahan zar yang diadakan di Pusat Kebudayaan Makan, Kaherah, Mesir. Persembahan kumpulan Mazaher termasuk nyanyian merdu Ummu Sameh memikat hati para penonton tempatan dan luar negara.

Menariknya, kebanyakan lagu yang didendangkan wanita berusia 70-an itu masih segar dalam memorinya. Kebanyakan lagu dipelajari daripada ibu dan neneknya yang pernah menganggotai kumpulan nyanyian zar seawal usia 11 tahun. Kini, enam dekad selepas itu, nyanyiannya ibarat jendela buat warga tempatan dan asing melihat kehidupan pada masa silam.

Menurut pengasas kumpulan Mazaher, Ahmed al-Maghraby, dengan mengadakan zar di pusat kebudayaan berkenaan, ia secara tidak langsung memelihara budaya tempatan termasuk warisan muzik Mesir. Seperti Ummu Sameh, al-Maghraby juga sudah lali mendengar label kolot dan khurafat setiap kali berbicara tentang zar. Malah, semasa pelancong melihat zar buat kali pertama, dua perkataan disebut: jin dan darah.

Jika ditanya punca mengapa ramai orang menolak zar, al-Maghraby dan seorang ahli Mazaher bernama Abou Samra tahu siapa patut dipersalahkan: filem Al Taweeza (Sumpahan) yang ditayangkan pada 1987. Filem yang menampilkan Youssra dan Tahia Carioca itu memaparkan imej kedua-dua pelakon itu dalam postur yang pelik, dipenuhi darah dan mengeluarkan bunyi yang menakutkan.

Bagi Abou Samra, walaupun dia tahu Al Taweeza merupakan sebuah filem cereka, ia sedikit sebanyak memberi kesan negatif kepada tradisi zar. Hakikatnya, zar sama seperti tradisi kesenian dan kebudayaan yang diamalkan bangsa-bangsa lain di dunia. Stereotaip sebegini perlu dihapuskan sekiranya tradisi zar mahu dipelihara untuk generasi seterusnya.

Kini, kumpulan ini mula menambah anggota baru dengan sesetengah ahli berusia seawal 20-an. Salah seorang daripada mereka ialah Azza Mazaher. Dia membesar melihat ibunya Ummu Hassan bermain genderang untuk kumpulan sebegini. Selepas menyertai kumpulan Mazaher, Azza bukan saja bermain dram tetapi turut menari mengikut rentak lagu yang dimainkan.

Walaupun dipandang sepi di tanah air mereka, persembahan zar mendapat sambutan hangat di luar hangat terutama di Eropah. Di Pusat Kebudayaan Makan, lebih ramai generasi muda menonton ritual tradisi ini. Bagi mereka, ini merupakan warisan sejarah yang patut diketahui dan bukan diperlekeh seperti yang dilakukan oleh sesetengah pihak.

RUJUKAN

AFP. (2022, 10 Mei). Ancient tradition of exorcism, healing, music: Egypt’s ‘zar’ ritual. Daily Sabah.


Penggunaan Bahan Kimia Di Tempat Kerja

Selalu kita dengar tentang kemalangan berkaitan kebocoran gas dan bahan kimia. Berdasarkan satu statistik yang dikeluarkan di Portal Data Terbuka Malaysia, 2353 kes penyelamatan tumpahan dan kebocoran pada tahun 2018. Ini termasuk kebocoran gas petroleum, bahan kimia, bahan biologi, bahan tidak berbahaya seperti minyak kepala sawit dan gas.

Kalau kita cuba taip di google dengan kata kunci kebocoran bahan kimia, banyak kes-kes kebocoran yang terjadi di seluruh negara.

Pada 8 Mei 2020, kebocoran gas disebuah loji kimia di India. Kejadian ini mengorb*nkan 12 ny*wa. India juga pernah menggemparkan dunia dengan satu kejadian kebocoran gas di loji racun yang mengorbankan lebih 3000 nyawa iaitu kejadian Bhopal.

Pada 30 May 2019, HAZMAT Melaka menjalankan operasi pembersihan tumpahan bahan kimia di Masjid Tanah, Melaka. Kejadian ini berpunca daripada empat tong bahan kimia berada diatas jalanraya dan dipercayai terjatuh daripada lori yang mengangkut bahan ini (Sinar Harian, 2019).

Pada tahun 2018, satu kejadian kebocoran gas ammonia telah berlaku di Shah Alam. Dua orang pekerja kilang tersebut maut manakala 18 orang dihantarkan ke hospital untuk rawatan lanjut (kenyataan media JKKP).

Saya tuliskan artikel ini supaya anda faham apa tindakan anda semasa mengendalikan bahan kimia di tempat kerja. Kalau anda bekerja dalam industri pembuatan, anda tidak lari daripada penggunaan bahan kimia.

Bahan kimia bukanlah semuanya berb*haya dan berisiko, ianya bergantung pada sifat bahan kimia itu sendiri.

Ada bahan kimia yang berbau, kita tahu bila ianya bocor dan terbebas ke udara. Ada bahan kimia berwarna, kita boleh nampak sekiranya berlaku kebocoran. Ada bahan kimia berada dibahagian lantai apabila berlaku kebocoran kerana ketumpatan gas itu.

Pertama sekali, setiap tempat kerja yang menggunakan bahan kimia perlu menyedia satu dokumen bernama Helaian Data Keselamatan (Safety Data Sheet). Dokumen ni biasanya disediakan oleh pengeluar atau pembekal bahan kimia itu.

Dalam dokumen ni, terdapat 16 bahagian maklumat berkaitan bahan kimia tu.

Dokumen ini juga perlu disemak semula setiap lima tahun. Kalau tarikh semakan terakhir ialah enam tahun lepas, bererti dokumen tu sudah tamat tempoh dan perlu disemak semua. Peraturan penggunaan bahan kimia juga memerlukan dokumen ini mempunyai dwibahasa iaitu bahasa asal pengeluar bahan kimia itu dan bahasa setempat bahan kimia itu digunakan.

Penting untuk pekerja membaca dan memahami Helaian Data Keselamatan sebelum mengendalikan sesuatu bahan kimia.

Semua maklumat berkaitan bahan kimia ada dalam dokumen ini. Apa kesan bahan kimia terhadap kesihatan? Apa kesan sekiranya tertelan? Apa tindakan sekiranya tertelan atau terminum? Apa perlu dilakukan untuk melupuskan bahan kimia?

Kedua, majikan perlu menyediakan satu senarai lengkap daftar bahan kimia yang digunakan di tempat kerja. Senarai ini perlu dihantar kepada JKKP setahun sekali.

Isi kandungan dokumen ini ialah:

Akhir sekali, setiap tempat kerja perlu memastikan pekerja mengetahui risiko yang ada ditempat kerja. Latihan kesedaran, penggunaan poster dan tanda amaran ditempat kerja boleh digunakan untuk memberi maklumat kepada pekerja.

Satu unit tindakan kecemasan juga ditubuhkan untuk melakukan pembersihan bahan kimia sekiranya berlaku tumpahan. Pekerja yang diletakkan dalam unit ini perlu diberikan latihan yang sewajarnya untuk melakukan kerja itu.

Bukanlah semua bahan kimia berb*haya. Seperti yang saya tuliskan diawal tadi, ianya bergantung kepada jenis dan keadaan bahan kimia itu sendiri. Ada bahan kimia yang tidak mudah terbakar tetapi berbahaya sekiranya tertelan. Ada bahan kimia yang tidak mudah terbakar tetapi boleh menyebabkan letupan sekiranya dalam ketumpatan yang tinggi.

Pendek kata, sebelum mengendalikan bahan kimia, bacalah Helaian Data Keselamatan yang disediakan.

RUJUKAN:

Kenyataan Media Jabatan Keselamatan dan Kesihatan Pekerjaan Malaysia.

Sinar Harian (2019) Bomba ambil masa dua jam bersihkan tumpahan bahan kimia

Berita Harian (2020) 12 maut di India akibat kebocoran gas di loji kimia.


Leo Major: Rambo Sebenar Dalam Realiti

Lelaki bernama Leo Major dilahirkan di Massachusetts, Amerika Syarikat pada 23 Januari 1921. Leo Major dilahirkan oleh ibu bapa Perancis-Kanada. Bapanya bekerja untuk American Railroad Company di Amerika tetapi berpindah dengan keluarganya kembali ke Montréal, Kanada ketika dia masih muda.

Hubungan Leo dan ayahnya tidak terlalu baik. Dia keluar dari rumah dan tinggal dengan ibu saudaranya dan kemudian menyertai tentera pada umur 19 tahun.

Dia menyertai tentera pada tahun 1940, tepat ketika Kanada mendeklarasikan p3rang terhadap tentera Nazi, Jerman. Salah satu perkara yang menjadi motivasi hidupnya ialah membuktikan kepada ayahnya yang dia boleh berjaya, membanggakan ayahnya.

Leo adalah satu-satunya warganegara Kanada yang dianugerahkan dengan pingat kecemerlangan (Distinguished Conduct Medal) sebanyak dua kali iaitu semasa P3rang Dunia ke-2 dan P3rang Korea. Sebenarnya dia dianugerahkan pingat kecemerlangan ini sebanyak tiga kali tetapi dia menolak anugerah tu semasa kali pertama diberikan anugerah.

Selepas empat tahun menjalani latihan dan berkhidmat, Leo memasuki medan pep3rangan. Dia ditugaskan dalam rejimen infantri De La Chaudière.

Operasi pertama Leo adalah semasa pendaratan tentera bersekutu di Normandy (D-Day) pada tahun 1944.

Dengan penuh berani, Leo berjaya merampas sebuah German Hanomag half-track (kenderaan tentera Jerman) sendirian. Rampasan ini amat berharga kerana mempunyai maklumat penting tentera Jerman.

Beberapa hari selepas kejayaan itu, sekali lagi dia dihantar ke medan untuk melakukan operasi. Dalam satu pertempvran dengan tentera Jerman, dia berjaya membvnuh empat orang musuh. Namun pada saat-saat terakhir, dia telah terkena bom phosporus dan mencederakan mata kirinya.

Pada tahun 1945, Leo memasuki medan p3rang semula. Kenderaan yang dinaikinya telah terkena periuk api dan membvnuh semua anggota kecuali Leo. Letupan itu menyebabkan dia terjatuh dan mengalami kecederaan pada bahagian tulang rusuk dan tumit.

Walaupun sebelah matanya cedera dan tulang belakangnya mengalami keretakan dalam operasi, Leo Major bukan sahaja enggan pulang ke rumah, tetapi dia juga terus berjuang dalam pep3rangan.

Untuk mengelakkan daripada dihalang balik, dia melarikan diri dari hospital dan bersembunyi sementara menunggu kecederaannya sembuh. Selepas beberapa bulan, dia kembali ke markas dan melapor diri.

Semasa satu operasi peninjauan di Zwolle, Belanda, tercetus satu pert3mpuran dengan tentera jerman dan rakannya terbvnuh. Leo yang tinggal sendirian terus bert4rung untuk melawan musuh.

Leo mengunakan muslihat untuk menakutkan musuh. Seorang musuh yang ditawan dilepaskan semula dan diminta untuk menyampaikan maklumat bahawasanya tentera bersekutu akan menyerang bandar itu.

Bersendirian, Leo menyerang kubu musuh satu persatu bersendirian. Bunyi t3mbakan dan letvpan menggegarkan bandar itu membuatkan tentera jerman ketakutan. Bunyi itu seolah-olah tentera bersekutu dalam kekuatan yang besar telah datang untuk menyerang. Disebabkan itu, tentera Jerman berundur meninggalkan bandar itu.

Selepas p3rang dunia kedua berakhir, Leo berehat dari perkhidmatan tentera dan menjadi orang awam.

Pada tahun 1950, P3rang Korea tercetus dan Leo telah sukarela untuk menyertai p3rang ini. Lebih kurang 26000 anggota tentera Kanada dihantar untuk menyertai p3rang ini. Dia diletakkan diatas sebuah bukit tidak jauh dari Seoul, Korea Selatan. Bukit ini dipanggil Kowang-San atau Little Gibraltar (Hill 355).

Dalam satu pertempvran, tentera musuh menyerang kubu di atas bukit ini. Leo dan rakan-rakan terus bertahan dengan sumber yang ada. Tentera musuh akhirnya berundur dan menghentikan s3rangan. Disebabkan keberanian dan kesungguhannya, Leo sekali lagi dianugerahkan pingat kecemerlangan selepas melihat Leo dalam p3rang ini.

RUJUKAN: